Kepelbagaian bahasa tonjol warna-warni Malaysia

Dengan tema “Mempromosikan Keterangkuman dan Pendidikan Bahasa Ibunda”, sambutan ini telah disempurnakan pelancarannya oleh Timbalan Menteri Pendidikan, YB Puan Teo Nie Ching.

Dalam ucapannya, beliau menyatakan sokongan penuh Kementerian Pendidikan Malaysia terhadap program seumpama itu yang bertujuan meningkatkan perpaduan rakyat Malaysia dengan pelbagai agama, bangsa, kaum, bahasa, etnik dan budaya.

Beliau juga mengesyorkan agar program seperti ini tidak dihadkan kepada sesuatu tempat dan agensi tertentu sahaja, sebaliknya harus melibatkan pelbagai agensi dan pertubuhan bukan kerajaan.

Majlis diserikan dengan tayangan montaj dan deklarasi, persembahan sajak dan tarian Orang Asal, dan Forum Belia bertajuk “Kepelbagaian Bahasa: Menyatukan atau Memecahkan?” serta penyampaian hadiah pertandingan mencipta logo sambutan.

Turut hadir Pengerusi Lembaga Pengelola DBP, Prof Datuk Dr Mohamed Hatta Shaharom dan Pengarah Sambutan, Puan Usharani Sarkunavalu serta wakil-wakil penganjur daripada LLG Development Centre, Tamil Foundation, IKRAM dan Jaringan Orang Asal SeMalaysia (JOAS) serta NGO rakan-rakan kerjasama dan strategik.

Sebelumnya pada 17 Februari, pihak penganjur turut mengadakan Karnival Sambutan Hari Bahasa Ibunda Antarabangsa 2019 di tempat yang sama dengan menampilkan pelbagai persembahan dan pertandingan mengikut bangsa, bahasa dan tradisi masing-masing.

“Karnival hari ini bukan sahaja untuk pertandingan kolaj dan permainan tradisional antara kaum bahkan pihak penganjur juga telah mengadakan pertandingan melukis bagi pelajar Tahap 1 Sekolah Rendah dan pertandingan menulis esei bagi pelajar Tahap 2 sejak bulan Januari lagi,” kata Usharani di hadapan 700 orang hadirin yang hadir ke karnival berkenaan.

Untuk aktiviti permainan tradisional, para tetamu berpeluang mencuba pelbagai permainan tradisional termasuklah congkak atau bagi masyarakat India dipanggil ‘Palangguli’, Batu Seremban, Simpul Cina, cabaran menggunakan kayu penyepit, membuat thoranam dan kolam daripada kaum India serta Jak Renoi daripada Orang Asal.

Tambah Usharani, mereka berpeluang mencuba pelbagai teknik menulis kaligrafi pelbagai kaum seperti, khat, tulisan jawi serta menulis kaligrafi Cina dan Tamil.

“Kita dapat lihat satu suasana yang jarang-jarang berlaku seperti mereka yang berbangsa Cina mencuba menulis tulisan khat jawi, yang berbangsa Melayu dan Orang Asal cuba membuat thoranam atau kolam yang terkenal dalam kalangan masyarakat India apabila tiba musim perayaan manakala yang berbangsa India pula cuba bermain batu seremban atau menggunakan kayu penyepit,” ujarnya lagi.

Pertandingan seni kolaj turut berlangsung pada sebelah pagi dan aktiviti ini dikendalikan oleh LLG Development Centre.

“Pertandingan ini menerima 80 penyertaan yang mana setiap kaum Melayu, Cina, India dan Orang Asal diwakili oleh 20 orang pelajar dari sekolah-sekolah menengah di sekitar Selangor dan Negeri Sembilan. Mereka kemudiannya dipecahkan kepada 10 pasukan,” kata wakil LLG, Mei Shya Yap.

Menurutnya, apa yang unik mengenai aktiviti ini adalah setiap kumpulan mempunyai dua orang wakil daripada setiap kaum dan setiap daripada mereka berpeluang berkomunikasi sesama mereka dalam bahasa yang mereka selesa gunakan serta berkongsi maklumat mengenai adat dan budaya kaum masing-masing untuk menyiapkan karya kolaj mereka.

“Selain itu, para peserta juga perlu menerangkan maksud simbol atau lukisan yang terdapat dalam karya kolaj mereka kepada pihak juri dan daripada situ, kita dapat saksikan, hampir keseluruhan kumpulan mempersembahkan hasil karya mereka menggunakan empat bahasa berbeza dan ini pastinya sesuatu yang menarik dan positif dalam usaha untuk menyatupadukan rakyat Malaysia terutamanya sejak di bangku sekolah lagi.”

Turut diadakan persembahan kalam berirama daripada empat buah sekolah yang masing-masingnya mewakili bangsa Melayu, Cina, India dan Orang Asal.

“Yang perlu dilihat bukan hanya hasil karya kolaj yang mereka persembahkan tetapi bagaimana para pelajar ini sama-sama berbincang dan memutuskan apa yang hendak dipersembahkan daripada ahli kumpulan mereka yang terdiri daripada pelajar berbilang bangsa di Malaysia,” kata Pengerusi Gabungan Bertindak Malaysia (GBM), Hj Zaid Bin Kamaruddin, dalam ucapan penutup karnival.

Terdapat sekitar 40 orang pelajar sekolah menengah dan 60 orang pelajar sekolah rendah rangkaian IKRAM MUSLEH telah hadir ke karnival tersebut.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kit pendidikan penyusuan menang pingat emas IIDEL 2017

“Alhamdulillah dan setinggi kesyukuran atas kejayaan ini dan hanya dengan izin-Nya keinginan menjadi kenyataan dan semoga ada manfaat buat ummah,” kata Pensyarah Pusat Pengajian Sains Perubatan, Universiti Sains Malaysia (USM), Dr. Zaharah Sulaiman yang mengetuai kumpulan ini.

Beliau yang juga Timbalan Ketua Wanita IKRAM Kelantan berkata, kit multimedia ini dibangunkan bagi menyampaikan maklumat dan teknik ‘Belajar Menyusu Cara Mudah’.

“Kit ini mengandungi set modul pembentangan, buku panduan ‘Cara Mudah Mengajar Topik Penyusuan Susu Ibu’, anatomi payudara dan beg bagi menerangkan dengan lebih terperinci maksud dalam modul yang disertakan.

Dalam pada itu jelas beliau, kit ini dibangunkan atas rasa keinginan untuk berkongsi ilmu dan semangat kerjasama yang mendalam.

“Berbekalkan ilmu dan pengalaman, pasukan kami seramai 10 orang dari pelbagai pusat pengajian di Kampus Kesihatan dan Hospital USM berganding bahu menghasilkan kit ini.”

Menurutnya, kit ini telah dilancarkan pada bulan Ogos lalu di Kampus Kesihatan dan telah terjual lebih kurang 100 unit yang mana, kebanyakan pembeli kit ini adalah daripada Jabatan Kesihatan di seluruh Malaysia.

“Ia bagi memudahkan para pegawai perubatan atau jururawat menerangkan kaedah dan cara penyusuan kepada para ibu dan juga bakal ibu,” kata Zaharah yang mengikuti pameran International University Carnival on E-Learning (IUCEL) di Universiti Sains Islam Malaysia (USIM).

Pertandingan ini bertujuan memperkenalkan amalan terbaik pembangunan, pengurusan dan pembudayaan e-pembelajaran selain mempromosi dan mengetengahkan kepakaran global dalam aplikasi, sistem dan teknologi pendidikan serta mengkomersilkan produk berkaitan e-pembelajaran melalui IUCEL 2017.

USM melalui Pusat Pembangunan Kecemerlangan Akademik dan Pembangunan Pelajar (CDAE) telah menghantar sebanyak 11 penyertaan dan kesemua produk telah memenangi pingat iaitu satu emas, sembilan perak dan satu gangsa.

Menteri Pendidikan Tinggi, Dato’ Seri Idris Jusoh telah menyempurnakan majlis perasmian IUCEL 2017 ini.


PKP: Menukar kesempitan menjadi kesempatan

“Sikap adalah sebuah perbuatan kecil yang mampu menghasilkan perbedaan yang besar.” (Winston Churchill)

“PKP bersambung lagi?” Terdengar keluhan seorang teman yang menjalankan perniagaan makanan di sebuah warung kecil di pinggir bandar berhampiran sebuah pusat perniagaan.

Bersambungnya Perintah Kawasan Pergerakan (PKP) bermakna akan semakin merudumlah kembali perniagaan apabila tidak ramai pekerja akan ke tempat kerja. Semakin terhimpitlah kehidupannya. Dia terus merenung ke depan dengan pandangan kosong.

Kisah-kisah tentang kesempitan dan kesusahan ketika era Perintah Kawalan Pergerakan (PKP)  yang berlanjutan ini sentiasa terpampang di dada-dada akhbar saban hari. Antara tajuk-tajuk yang pernah dipaparkan seperti:

Keluarga B40 terpaksa catu makan, bergelut teruskan hidup (BH Online, 2021).

1,900 keluarga kurang bernasib baik disantuni kakitangan TNB (Omar Ahmad, 2021).

‘Total lockdown’ beri kesan kepada rakyat teruskan hidup (Farah Suhaidah, Mei 2021).

Ini hanyalah sebilangan kecil berita yang terpampang di dada-dada akhbar mutakhir ini.

Salah satu laporan khas Jabatan Statistik Malaysia bertajuk ‘Kajian Impak PKP Kepada Ekonomi dan Individu’ (Syahir Sulaiman, 2020) memberikan data-data berikut:

Apa yang boleh dikatakan adalah pelaksanaan PKP telah menjejaskan ‘daya imuniti’ kewangan isi rumah, peniaga dan majikan untuk terus bertahan dalam tempoh kritikal ini.

Dalam usaha untuk keluar sedikit daripada belenggu kewangan di era PKP ini, berikut adalah antara cadangan-cadangan yang mungkin boleh kita laksanakan.

1. Jualan makanan bagi yang pandai memasak.

Perniagaan makanan boleh dimulakan dari rumah. Mulakan secara kecil-kecilan dan mempromosi perniagaan melalui kumpulan Whatsapp taman, kejiranan, keluarga yang berdekatan.

Ambil dulu pesanan dalam kuantiti yang sedikit serta mengikut kemampuan. Terima setiap komen daripada pembeli untuk penambahbaikan perniagaan kita.

Testimoni yang diterima daripada pembeli disebarkan untuk tujuan promosi dan membina keyakinan pelanggan untuk membeli.

Boleh juga mencipta makanan-makanan yang baharu dengan gaya presentasi yang lebih menarik seperti ada yang membuat kek roti jala.

2. Hasil seni, kraftangan dan pertukangan juga boleh menjadi sumber pendapatan.

Hasilkan lukisan-lukisan dengan teknik-teknik yang pernah kita pelajari atau melukis secara halus gambar-gambar menggunakan pensil dan kertas sahaja.

Jika kita pandai dalam menghasilkan kraftangan yang unik ataupun membuat ukiran yang comel dan cantik juga merupakan suatu kelebihan untuk menjana pendapatan, seperti mengukir set catur.

Bagi mereka yang kreatif juga boleh menggunakan bakat yang ada untuk menghasilkan sesuatu yang baru daripada barangan yang sedia ada di rumah, seperti menukar tong sampah plastik menjadi lampu hiasan yang menarik.

3. Antara peluang perniagaan yang terbuka luas mutakhir ini adalah servis penghantaran makanan. Kerjasama dengan gerai-gerai, peniaga-peniaga yang menjalankan perniagaan di rumah di kawasan perumahan kita dan kejiranan kita boleh diadakan.

4. Menukar perniagaan yang dilaksanakan secara fizikal kepada perniagaan secara dalam  talian.

Dalam media sosial banyak kumpulan-kumpulan mengikut kawasan, sempadan dan DUN. Sebagai permulaan, boleh memulakan promosi secara percuma menggunakan medium ini.

Perniagaan kita juga boleh dipasarkan menggunakan medium yang sudah terkenal seperti Shopee dan Lazada.

5. Menjadi agen dropship, merupakan sejenis model business yang tidak memerlukan modal yang banyak, mungkin sekadar yuran mendaftar sahaja.

Pelbagai jenis agen dropship yang wujud sekarang dari makanan, pakaian, buku, tudung, kasut dan sebagainya. Cuma perlu berhati-hati dengan scammer yang menjalankan perniagaan dengan produk yang tidak sah.

6. Bagi mereka yang mempunyai kelebihan dalam bidang penulisan, kerjaya sebagai penulis  copywriting sambilan mungkin boleh dijadikan sebagai pilihan.

Ini kerana ramai marketer yang mencari copywriter untuk laman-laman web, media sosial, perniagaan dan buku-buku mereka.

7. Ulasan (review) produk di media sosial.

Jika anda mempunyai minat untuk belajar tentang sesuatu produk dan selesa bercakap di hadapan kamera dan kreatif dalam menghasilkan video, ini juga boleh dijadikan peluang untuk menjana pendapatan.

Ada sahaja syarikat-syarikat perniagaan di luar sana yang sanggup membayar individu seperti anda untuk memberi ulasan produk-produk mereka.

Jika anda berkebolehan dan mahir dengan dua bahasa atau lebih, gunalah kelebihan ini untuk bekerja sambilan sebagai penterjemah. Bidang terjemahan ini sentiasa memerlukan orang-orang yang berkebolehan seperti anda.

Secara ringkasnya, banyak yang dapat kita laksanakan dalam membantu diri dan keluarga kita dalam menghadapi kesempitan kewangan pasca-PKP ini.

Mengangkat bendera putih adalah satu usaha, namun sumbangan itu hanya berbentuk sementara untuk kelangsungan hidup kita yang singkat.

Untuk meneruskan hidup kita pada masa hadapan, kita perlu dapat menjana pendapatan sendiri walaupun sedikit. Kata bijak pandai, “Tidak ada yang mampu mengubah nasib kita melainkan kita sendiri mengubahnya.”

Pasti ada cahaya di hujung terowong yang panjang. Tidak semua kesusahan akan berakhir dengan kesempitan yang berterusan. Pasti di sebalik kesusahan, akan ada kemudahan.

Kini segalanya terletak kepada kita, sama ada kita ingin berusaha keluar daripada kesempitan ini, ataupun hanya terus dengan usaha meminta-minta sahaja.

“Anda perlu tahu anda boleh menang. Anda perlu fikir anda boleh menang. Anda perlu merasakan anda boleh menang.” (Sugar Ray Leonard)

Dr. Suriza Ahmad Zabidi
Ketua Wanita IKRAM Selayang
Aktivis Wanita IKRAM Negeri Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


COVID-19: Bukti perlunya sistem ekonomi berpaksikan institusi wakaf

Jutaan mungkin akan terpaksa keluar daripada rumah mereka kerana tidak mampu membayar pinjaman perumahan atau membayar sewa. Jutaan juga mungkin akan tidak mampu membeli makanan untuk anak dan isteri mereka.

Punca utama kepada situasi kemelesetan ini ialah kejatuhan menjunam daripada aspek permintaan dan juga penawaran dalam sistem ekonomi. Dalam aspek penawaran, akibat daripada wabak ini banyak organisasi tidak akan dapat menjalankan operasi terutama sekali di negara-negara di mana pihak berkuasa melaksanakan langkah ‘Sekatan Pergerakan’ atau ‘Lockdown’.

Kejatuhan permintaan pula adalah akibat daripada kehilangan punca pendapatan dalam kalangan ramai ahli masyarakat. Mereka akan mengurangkan pembelian barangan daripada firma perniagaan sekali gus menyebabkan pendapatan firma perniagaan jatuh menjunam.

Oleh kerana dalam sistem ekonomi moden sektor-sektor adalah saling bergantungan, maka jika satu sektor mengalami masalah, ia akan memberi kesan kepada sektor-sektor lain. Dalam kes COVID-19, banyak sektor mengalami masalah pada masa yang sama.

Sudah tentu terdapat sektor yang lebih teruk kesannya berbanding sektor yang lain. Contoh sektor yang teruk terkesan adalah sektor penerbangan dan perhotelan di mana beberapa syarikat penerbangan seperti SIA dan Qantas dilaporkan meminta ribuan kakitangan mereka mengambil cuti tanpa gaji.

Mungkin ada yang berpendapat bahawa sektor perubatan akan mendapat keuntungan yang banyak memandangkan ramai pesakit akan mengunjungi hospital. Namun hakikatnya, hospital yang banyak menerima pesakit COVID-19 adalah hospital awam dan bukannya hospital swasta.

Bahkan terdapat hospital swasta yang langsung tidak mahu menerima pesakit COVID-19, sebaliknya mengarahkan pesakit pergi ke hospital kerajaan. Faktor utama keengganan hospital swasta adalah untuk mengelakkan risiko jangkitan COVID-19 kepada staf mereka sendiri dan seterusnya menjejaskan operasi mereka.

Hakikat yang perlu disedari, hospital swasta sebenarnya adalah organisasi perniagaan yang bermotifkan keuntungan dan bukannya organisasi yang ingin memberi bantuan semata-mata. Mereka perlu memastikan prestasi keuntungannya adalah sentiasa baik. Jika prestasi menurun, pasukan pengurusan mungkin akan kehilangan pekerjaan.

Tambahan pula, banyak hospital swasta berhutang dengan institusi perbankan. Sebagai contoh jumlah hutang syarikat perubatan terbesar di Malaysia iaitu KPJ ialah hampir RM1.5 bilion. Oleh sebab itulah KPJ perlu memastikan pendapatan mereka tidak terjejas untuk memastikan kemampuan membayar hutangnya juga tidak terjejas.

Ramai yang mengharapkan kerajaan akan membantu syarikat dan individu yang dalam kesusahan. Jika kerajaan mempunyai dana yang banyak dalam tabung simpanan, maka bantuan sememangnya boleh dilakukan.

Namun hakikatnya kerajaan di seluruh dunia termasuk di Malaysia kini dalam keadaan kewangan yang tenat. Hutang kerajaan Malaysia (jika dicampurkan dengan jaminan oleh kerajaan kepada hutang syarikat GLC) adalah lebih daripada RM1 trilion (atau RM1,000 bilion).

Oleh itu, kerajaan hanya boleh membantu rakyat dengan menambah lagi kepada hutang yang sedia ada. Namun, ini juga bermakna rakyat pada masa akan datang akan terpaksa membayar cukai yang tinggi untuk membantu kerajaan membayar hutang terkumpul beserta bunganya sekali.

Ada yang terkeliru dan menyangka bahawa kerajaan Malaysia mempunyai rizab sebanyak lebih daripada RM400 bilion yang boleh digunakan untuk membantu rakyat.

Sebenarnya itu adalah rezab Bank Negara Malaysia (BNM) dalam bentuk dolar Amerika (lebih kurang USD103 bilion) yang diperlukan oleh BNM untuk membeli Ringgit jika nilainya jatuh di dalam pasaran wang asing.

Jika rezab itu tidak mencukupi, BNM tidak akan dapat menyekat kejatuhan nilai Ringgit pada masa akan datang dan sekali gus akan mengakibatkan kenaikan harga barangan import (termasuk makanan) dan menjejaskan keupayaan firma Malaysia menjelaskan hutang mereka kepada institusi kewangan asing.

Itulah yang telah berlaku kepada firma Turki pada tahun lepas yang menjejaskan ekonomi Turki dengan teruk sehingga kini. Sudah tentu kita tidak mahu kesan yang sama berlaku di Malaysia.

Sebenarnya apa yang sepatutnya kita usahakan ialah mewujudkan sistem ekonomi yang pernah diamalkan oleh peradaban Islam terutama sekali pada zaman Abbasiah. Ia adalah sistem di mana tahap hutang adalah sangat minimum (kerana amalan riba diharamkan) sementara institusi wakaf mendominasi ekonomi.

Sebagai contoh, hospital percuma wujud di merata-merata tempat pada zaman itu dan mereka berebut-rebut untuk memberikan perkhidmatan yang terbaik kerana dengan cara ini akan dapat menarik penyumbang dan penderma kepada institusi wakaf yang mereka uruskan.

Bahkan hospital haiwan (veterinary hospital) juga pernah wujud di Damsyik yang mampu memberi perkhidmatan secara percuma. Ini sangat berbeza dengan keadaan di negara kita sekarang di mana kos perubatan daripada hospital swasta teramat mahal.

Masalah yang bakal kita hadapi akibat COVID-19 sepatutnya dapat menyedarkan kita bahawa model ekonomi kita selama ini adalah salah dan sangat bertentangan dengan ajaran Islam. Ia adalah model ekonomi berasaskan hutang di mana hampir semua aktiviti ekonomi adalah dibiayai oleh hutang.

Dalam Islam, modal untuk perniagaan sepatutnya diperolehi daripada pelabur secara perkongsian iaitu melalui kaedah mudarabah atau musyarakah. Itulah yang diajar oleh Rasulullah SAW kepada kita.

Sebaliknya sekarang, kebanyakan perniagaan termasuk hospital dan institusi pendidikan memilih untuk berhutang daripada industri perbankan untuk mendapatkan dana. Akibatnya mereka tidak mampu memberikan perkhidmatan percuma kepada masyarakat.

Ddalam sistem ekonomi Islam, rakyat dididik untuk mengelak daripada berhutang serta mengelak daripada membazir. Mereka juga digalakkan menginfakkan atau mendermakan wang yang lebih daripada apa yang diperlukan, sama ada secara langsung atau melalui wakaf.

Sebaliknya sekarang ramai ahli masyarakat kita bukan sahaja tidak mempunyai simpanan, bahkan mempunyai hutang keliling pinggang. Adalah tidak menghairankan jika seseorang individu mempunyai hutang berjumlah ratusan ribu ringgit kerana jumlah hutang isi rumah di Malaysia kini ialah lebih daripada RM1.1 trilion.

Akibatnya pendapatan bulanan ahli masyarakat banyak disalurkan kepada industri perbankan dan tidak kepada institusi wakaf. Oleh kerana itulah jumlah aset institusi wakaf di Malaysia adalah sangat kecil iaitu kurang daripada RM10 bilion, berbanding dengan aset industri perbankan yang berjumlah lebih daripada RM3,000 bilion (atau lebih RM3 trilion) dan semakin berkembang dengan cepat.

Sedarkah kita bahawa industri perbankan mencipta wang baharu setiap kali ia memberi pinjaman kepada peminjam iaitu sebanyak RM7 bilion sebulan? Akibatnya jumlah wang dalam sistem kewangan negara adalah sangat tinggi sekali gus menurunkan nilai mata wang tersebut dan mengakibatkan berlakunya inflasi.

Dalam keadaan kadar kenaikan gaji dan upah tidak dapat menandingi kadar kenaikan inflasi, maka kos sara hidup akan meningkat dan ramai akan merasakan pendapatan mereka tidak mencukupi.

Malangnya ramai ahli masyarakat yang masih mahu membeli kereta mewah atau baru, pergi ke luar negara untuk bercuti walaupun dengan cara berhutang. Ini semua dilakukan dengan sewenang-wenangnya kerana hutang senang diperolehi daripada pihak bank yang ingin menambahkan keuntungan mereka.

Menurut satu laporan Bank Dunia iaitu ‘The World Bank’s Malaysia Economic Monitor’ (MEM), lebih daripada 40 peratus peminjam yang mempunyai pendapatan kurang daripada RM3,000 berbelanja lebih daripada 40 peratus pendapatan mereka untuk menyelesaikan hutang.

Menurut laporan itu lagi, hampir 50 peratus rakyat Malaysia yang berkerja adalah dalam kategori kewangan tidak kental (lack offinancial resilience) terutama sekali dalam kalangan generasi muda.

Sebagai contoh, pada tahun 2018, AKPK mendapati 28 peratus daripada rakyat yang bekerja terpaksa dibantu oleh rakan-rakan atau ahli keluarga untuk membeli barangan keperluan. Kes kemuflisan juga meningkat dalam kalangan remaja di mana 60 peratus daripada kes adalah dalam kalangan mereka yang berumur antara 25 hingga 44 tahun.

Dalam keadaan ekonomi jatuh merudum semua pihak akan merasai kesan pahit daripada tahap hutang yang tinggi. Besar kemungkinan kadar kemiskinan negara akan meningkat dengan mendadak dan ribuan rakyat Malaysia akan kehilangan tempat tinggal dan mungkin juga ramai akan menghadapi masalah kebuluran.

Penyelesaian jangka pendek kepada masalah ekonomi akan datang ialah tindakan kemanusiaan oleh pihak industri perbankan iaitu untuk tidak memberi tekanan kepada peminjam yang dalam keadaan tenat. Pihak bank seharusnya memaafkan hutang peminjam yang tersepit.

Namun, kita juga harus sedar bahawa dalam sistem sedia ada, tindakan bank memaafkan hutang peminjam akan menyebabkan kategori aset utama mereka lesap sekali gus meletakkan mereka dalam keadaan muflis. Jika banyak institusi bank jatuh muflis secara mendadak, dalam jangka pendek akan berlakulah krisis ekonomi dan sosial yang lebih teruk dalam masyarakat.

Berdasarkan hujah di atas, jelaslah bahawa sebenarnya penyelesaian jangka panjang ialah perubahan dalam sistem ekonomi kita supaya hutang bukan lagi menjadi satu industri tetapi hanyalah satu amalan untuk membantu orang susah semata-mata. Sistem alternatif yang paling penting yang perlu kita wujudkan bagi institusi kewangan ialah sistem wakaf dan bukan lagi industri perbankan.

Perubahan ini memerlukan perubahan nilai masyarakat di mana ahli-ahli masyarakat akan lebih gemar berbelanja di jalan Allah dan bukan berbelanja untuk keseronokan diri sendiri serta keluarga semata-mata, terutama sekali dengan cara berhutang.

Nilai utama yang perlu dipupuk dalam masyarakat ialah gemar menginfak atau berderma dan bukan nilai konsumerisme dan suka menunjuk-nunjuk. Usaha dakwah dan tarbiah oleh semua pihak, terutama sekali oleh NGO dakwah perlu digiatkan.

Ini adalah supaya masyarakat mempunyai keyakinan yang tinggi bahawa wang yang didermakan sebenarnya tidak akan lesap begitu sahaja namun hakikatnya akan berlipat ganda dan menanti mereka di alam akhirat.

Prof Dr Mohd Nazari Ismail, Fakulti Perniagaan dan Perakaunan, Universiti Malaya

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Syria: Kancah peperangan lebih sedekad

Apa khabar saudara-saudara kita di Syria? Bagaimana kehidupan mereka setelah lebih satu dekad suasana peperangan yang masih belum reda?

Dengan kuasa rejim Presiden Syria, Bashar al-Assad memperkukuh kedudukan di negara yang dilanda perang dan kehancuran ekonomi, kesan campur tangan asing.

Yang mana, ketika rakyat Syria berarak di jalan raya pada 15 Mac 2011, mereka langsung tidak menyangka protes antikerajaan yang dilakukan itu bakal bertukar menjadi perang kompleks membabitkan pemberontak, pejuang jihad dan tentera asing.

“Hinggakan sejak tragedi itu, sekurang-kurangnya 384,000 individu terkorban, termasuk lebih 116,000 orang awam,” kata Pemerhati Hak Asasi Manusia Negara Syria.

Konflik itu juga menyebabkan lebih 11 juta rakyat di dalam dan luar negara itu kehilangan tempat tinggal, sekali gus memaksa mereka menjadi pelarian.

Ternyata, revolusi selama sembilan tahun itu membuktikan betapa teruknya penderitaan mereka, antaranya dibuang menjadi pelarian, dibom, diancam maut dan sebagainya.

Selain itu, sedarkah kita bahawa berjuta-juta rakyat Syria berisiko kehilangan akses kepada bantuan menyelamatkan nyawa, termasuk semasa wabak Covid-19 ini?

Puncanya seperti kata Human Rights Watch, jika Rusia mengesahkan kebenaran semula satu-satunya koridor bantuan yang tinggal dari Turki ke barat laut Syria.

Majlis Keselamatan Pertubuhan Bangsa-Bangsa Bersatu (PBB) seharusnya memperbaharui kebenaran untuk semua operasi rentas sempadan di rantau tersebut dan membenarkan penyambungan semula aliran bantuan dari Iraq ke timur laut Syria ketika resolusi dewan semasa yang akan berakhir pada 10 Julai 2021 akan datang.

“Menutup penyeberangan ini ke barat laut Syria, yang berada di bawah kawalan kumpulan antikerajaan, akan menjadi risiko dan bencana,” kata Pegawai kemanusiaan tertinggi PBB.

Kumpulan bantuan bukan PBB di timur laut Syria, yang kebanyakannya berada di bawah kawalan pentadbiran yang dipimpin oleh puak Kurdi, pihak berkuasa semi-autonomi mengatakan bahawa mereka tidak dapat membawa bantuan yang cukup sejak PBB dipaksa menghentikan operasi rentas sempadannya antara Iraq dan Syria pada Januari 2020.

Manakala, sehingga 31 Mei, hanya 17,500 dos vaksin Covid-19 untuk pegawai kesihatan dan bekalan yang terhad lain untuk keperluan pandemik telah sampai ke timur laut dari ibu kota Damaskus, akan tetapi tiada bantuan yang sampai ke arah barat laut.

“Menutup satu-satunya saluran penyelamat PBB di barat laut Syria akan menindas berjuta-juta manusia daripada mendapatkan bantuan dan menggetirkan lagi bencana kemanusiaan,” kata pengarah bersekutu Bahagian Krisis dan Konflik di Human Rights Watch, Gerry Simpson.

Menurutnya, penduduk di barat laut Syria dan berjuta-juta lagi di timur laut, harus menerima bantuan termasuk vaksin Covid-19 dan persediaan penjagaan kesihatan penting yang lain.

Rundingan telah dijalankan oleh Majlis Keselamatan PBB untuk memperluaskan akses bantuan rentas sempadan ke kawasan di barat laut Syria.

Namun pada Februari lalu, Rusia mengisyaratkan untuk menutup penyeberangan terakhir melalui Bab al-Hawa, ketika dijadualkan untuk memutuskannya di dewan sebelum tarikh akhir pada 10 Julai akan datang.

Sepuluh tahun konflik telah memusnahkan infrastruktur dan perkhidmatan sosial di Syria yang mengakibatkan keperluan kemanusiaan yang besar dan mengakibatkan berjuta-juta orang bergantung kepada bantuan. Terdapat kira-kira 13 juta orang Syria yang memerlukan bantuan kemanusiaan pada awal 2021.

Daripada jumlah itu, empat juta penduduk Syria di barat laut, termasuk sekurang-kurangnya 2.6 juta orang hidup terlantar kerana bergantung kepada bantuan kemanusiaan.

Pada pertengahan April pula, kira-kira 55,000 dos vaksin Covid-19 telah sampai ke wilayah barat laut melalui Turki. Namun, PBB mengatakan situasi tidak jelas kerana, bagaimana vaksin akan sampai ke kawasan itu jika Majlis Keselamatan tidak memperbaharui mandat penyeberangan Bab al-Hawa?

Sebelumnya, pada Januari 2020, Majlis Keselamatan telah membatalkan mandat PBB untuk menggunakan persimpangan sempadan Yarubiyah antara Iraq dan timur laut Syria. Ini telah melambatkan usaha menyalurkan bantuan untuk sistem perubatan kesihatan yang rapuh bagi menangani pandemik yang melanda.

Statistik menunjukkan bahawa antara 11,000 dan 16,000 orang telah dijangkiti virus di timur laut, negara itu. Tetapi organisasi bantuan dan PBB mengatakan bahawa jumlah sebenarnya mungkin lebih tinggi berikutan keterbatasan peralatan.

“Pada awal Mei, banyak hospital membunyikan penggera dan meminta bantuan sokongan asas yang diperlukan seperti oksigen, antibiotik dan peralatan pelindung diri agar dapat menangani peningkatan jumlah pesakit Covid-19 ini,” kata Médecins Sans Frontières.

Kerajaan Syria mempunyai sejarah yang panjang untuk menghalang apa yang disebut garis silang bantuan, bekalan yang melintasi dari bahagian yang dikendalikan oleh kerajaan ke bahagian yang tidak dikendalikan oleh kerajaan, seperti di barat laut dan timur laut.

Dalam pada itu, Rusia juga tidak mahu menekan Damsyik untuk membenarkan bantuan sampai ke barat laut dan meningkatkan bantuan ke timur laut Syria.

Pada tahun 2014, Majlis Keselamatan mengakui bahawa kerajaan Syria secara sewenang-wenangnya dan tidak adil menghentikan persetujuan untuk operasi bantuan serta terus-menerus menghalang kiriman bantuan bekalan kemanusiaan.

Namun, ia membenarkan PBB untuk memindahkan bekalan dari Turki, Iraq dan Jordan ke barat laut, timur laut dan selatan Syria.

Oleh kerana ancaman Rusia untuk menguasai mandat tersebut, Majlis Keselamatan pada 10 Januari 2020, secara rasmi menghapuskan dua penyeberangan perbatasan yang dibenarkan, selain menghentikan semua bantuan rentas sempadan PBB ke timur laut dan selatan Syria.

Pada bulan Julai 2020 pula, negara itu menamatkan persimpangan Bab al-Salam dan Bab al-Hawa yang menjadi satu-satunya pilihan dan diselaraskan oleh PBB untuk organisasi bantuan di barat laut Syria.

Resolusi 2014 juga membolehkan agensi PBB menerima dana kecemasan untuk program bantuan PBB, NGO antarabangsa dan Syria serta menyelaraskan operasi bantuan di negara itu.

“Jika Majlis Keselamatan tidak memperbaharui resolusi Julai 2020 yang membenarkan bantuan disalurkan dari Turki ke barat laut Syria, agensi PBB tidak akan mempunyai mandat khusus untuk membeli bekalan atau menjalankan serta menyalurkan bantuan lain,” kata seorang pegawai kanan PBB kepada Human Rights Watch.

Human Rights Watch turut melaporkan bahawa agensi bukan PBB jauh daripada kemampuan PBB untuk mendapatkan bekalan dan memindahkan ke barat laut, negara itu.

“Menghentikan pemberian bantuan PBB melalui Bab al-Hawa dan mengakhiri pembiayaan PBB, termasuk gaji ribuan doktor dan jururawat, akan merampas bantuan kepada berjuta-juta orang,” ujar PBB yang berulang kali menyatakan kebimbangan ini dalam banyak laporan dan taklimat kepada Majlis Keselamatan, termasuk pada akhir Mei lalu.

Tahukah kita, di bawah undang-undang perang, Syria berkewajipan untuk membenarkan dan memudahkan pemberian bantuan kemanusiaan yang cepat serta tanpa halangan kepada orang awam yang memerlukan, dan mungkin tidak menahan persetujuan operasi bantuan dengan alasan sewenang-wenangnya.

Semua pihak yang terlibat dalam konflik, termasuk Rusia dan negara-negara lain yang bersangkutan, harus membenarkan dan memudahkan saluran bantuan tersebut.

Dalam pada itu, Syria juga diwajibkan di bawah undang-undang hak asasi manusia untuk menjamin hak untuk kesihatan dan taraf hidup yang memadai, termasuk makanan dan tempat tinggal rakyatnya.

Dengan sumber keperluan dan kapasiti yang terhad, mungkin menjadikan hak ini tidak dapat direalisasikan sepenuhnya dari masa ke masa.

Namun, pihak kerajaan masih memiliki kewajipan untuk tidak membeza-bezakan rakyatnya, dan mereka harus membenarkan segala bentuk pemberian bantuan. Pihak berkuasa juga mesti memastikan taraf hidup rakyat minimum untuk setiap masa, terutamanya sumber makanan yang mencukupi.

Pada Julai tahun lalu, Majlis Keselamatan sekali lagi membenarkan operasi rentas sempadan ke barat laut dan timur laut Syria serta secara tegas mengizinkan penghantaran bantuan rentas sempadan ke kawasan-kawasan tersebut melalui penyeberangan Bab al-Hawa, Bab al-Salam dan al-Yarubiyah selama setahun.

Dalam pada itu, penderma antarabangsa harus memberi tekanan kepada kerajaan Syria untuk memudahkan pemindahan bantuan ke semua bahagian di timur laut dan barat laut Syria, dan tidak menghalang aksesnya dengan alasan sewenang-wenangnya, didiskriminasi atau dengan alasan penundaan birokrasi.

Apa yang mengejutkan lagi bahawa terdapat idea untuk membiarkan berjuta-juta rakyat Syria yang bergantung harap kepada bantuan.

“Semua anggota dewan termasuk Rusia harus fokus terhadap menyelamatkan nyawa, bukan mengorbankan rakyat Syria untuk keuntungan politik semata-mata,” kata Simpson.

Selain doa, teruskan juga keprihatinan dengan menyalurkan sumbangan dana kita terhadap saudara-saudara di Syria yang masih mendepani ujian berat itu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lailatulqadar: Tanda & Cara Hidupkan Malam Istimewa

Setiap kita yang beragama Islam pasti mendamba dipertemukan dengan Malam al-Qadar. Ketika tibanya Ramadan, kita menjalani ibadah puasa, bersedekah, melaksanakan sunat tarawih, witir dan ibadah-ibadah lain.

Hinggalah tiba pada sepuluh malam terakhir, seharusnya kita berlumba-lumba mempertingkatkan ibadah.

Sebagaimana diketahui, antara keutamaan bulan Ramadan adalah dengan adanya lailatulqadar. Maka, bergembiralah kita kerana masih berada pada bulan Ramadan ini.

Malam ini adalah malam yang sangat istimewa, kerana itulah ketika Rasulullah SAW bergembira dengan kedatangan Ramadan, baginda memberitakan bahawa sebab kegembiraan baginda itu kerana pada bulan ini terdapat lailatulqadar.

“Sungguh telah datang kepada kamu bulan Ramadan, bulan yang penuh berkat. Allah mewajibkan puasa atas kamu. Pada bulan ini, pintu-pintu syurga dibuka, pintu-pintu neraka ditutup, dan syaitan-syaitan dibelenggu. Pada bulan ini juga, ada suatu malam yang lebih baik daripada seribu bulan. Sesiapa yang terhalang daripada kebaikannya, maka sungguh ia terhalang untuk mendapatkannya.” (HR Ahmad, No. 7148, Disahihkan al-Arnaouth)

Seribu bulan itu jika dijadikan tahun, maka sama dengan 83 tahun 4 bulan. Inilah keutamaan yang sangat luar biasa, ibadah yang dilakukan pada malam itu lebih besar nilainya dengan ibadah yang dilakukan selama 83 tahun 4 bulan.

Padahal, umur umat Nabi Muhammad SAW jarang yang mencapai demikian, hal ini sebagaimana sabda Rasulullah SAW:

“Umur umatku antara enam puluh hingga tujuh puluh tahun. Sedikit sekali yang lebih dari itu.” (HR Ibnu Majah No. 4236, Hadis Hasan)

Daripada Ummul Mukminin Aisyah radiallahuanha, ia mengatakan:

“Nabi SAW apabila memasuki sepuluh akhir (dari bulan Ramadan), baginda mengencangkan (mengikat) sarungnya, menghidupkan malamnya dengan beribadah dan membangunkan keluarganya.”  (HR Bukhari, No. 2024)

Pada dasarnya, cara menghidupkan malam Ramadan adalah dengan solat malam, berdasarkan sebuah hadis, baginda SAW bersabda:

“Barangsiapa yang mengerjakan solat malam di bulan Ramadan kerana keimanan dan mengharap pahala Allah, maka akan diampuni dosanya yang telah lalu.”  (HR Muslim, No. 759)

Selain itu, pernah seseorang bertanya kepada Hasan al-Basri:

“Wahai Abu Sa’id, apa amalan yang paling utama untuk mendekatkan diri kepada Allah?” Hasan al-Basri menjawab:

“Tidaklah aku mengetahui satu amalan pun yang dilakukan oleh orang-orang yang mendekatkan diri kepada Allah yang lebih afdal daripada solat malam.”

Beliau menganggap bahawa asal dalam menghidupkan malam adalah dengan solat. Hanya saja, sebahagian ulama berpendapat bahawa menghidupkan malam Ramadan mencakupi semua jenis ketaatan. Al-Hafiz Ibnu Hajar mengatakan:

“Menghidupkan malam maksudnya menghidupkan dengan mengerjakan amalan ketaatan.”

Imam Nawawi mengatakan: “Beliau menghidupkan malamnya untuk solat dan yang lainnya.”

Iaitu dengan solat, zikir dan membaca al-Quran.

Oleh sebab itu, cara menghidupkan malam-malam Ramadan terutama pada sepuluh malam terakhir ini adalah dengan pelbagai ibadah ketaatan iaitu solat, zikir, doa, baca al-Quran dan lain-lain.

Antara doa yang dianjurkan untuk diperbanyak membacanya iaitu doa yang diajarkan oleh Rasulullah SAW kepada Aisyah, ketika beliau bertanya:

Wahai Rasulullah! Apabila saya menjumpai Lailatulqadar, dengan apa saya harus berdoa?” beliau bersabda, katakanlah: “Ya Allah, sesungguhnya Engkau Maha Pengampun dan Engkau mencintai seorang pemaaf, maka ampunilah aku.” (HR Ahmad, No. 24322, Sahih)

Lailatulqadar hanya dianugerahkan Allah SWT pada bulan Ramadan, utamanya adalah pada sepuluh malam terakhir sebagaimana dalam yang direkodkan dalam buku ‘Fatwa dalam Panduan Lengkap Puasa Ramadan Menurut Al-Quran dan Sunnah’. Hal ini berdasarkan sabda Rasulullah SAW:

“Carilah malam lailatul Qadar pada sepuluh hari terakhir bulan Ramadan.”  (HR Bukhari No. 2020 dan Muslim No. 1169)

Utamanya lagi pada malam-malam ganjilnya. Rasulullah SAW bersabda:

“Carilah malam Al Qadar di malam ganjil pada sepuluh hari terakhir bulan Ramadan.” (HR Bukhari No. 2017)

Dan sangat ditekankan sekali pada malam kedua puluh tujuh (27), sebagaimana berdasarkan hadis Ubay bin Ka’ab riwayat Imam Muslim, nombor 762.

Akan tetapi ini tidak ditetapkan kerana lailatulqadar selalu berganti-ganti pada setiap tahunnya. Abu Qilabah berkata: “Lailatulqadar itu berganti-ganti pada sepuluh terakhir malam-malam ganjil.” (HR Abdurrazaq 4/252, Ibnu Abi Syaibah 3/76)

“Aku menguatkan pendapat bahawa Lailatulqadar itu pada sepuluh hari terakhir dan berganti-ganti. Para ulama mengatakan: Hikmah tersembunyinya kepastian waktu lailatuqadar itu agar manusia bersungguh-sungguh untuk mencarinya. Seandainya kepastian malamnya diberitahu, maka manusia hanya akan bersungguh-sungguh pada malam itu saja (sedangkan malam lainnya tidak).’” (Fathul Bari 4/266)

Lailatulqadar dapat diketahui melalui tanda-tandanya yang tertulis dalam kitab Sahih Fiqh as-Sunnah: 2/149-150, antaranya:

1. Cuaca malam itu redup dan anginnya tenang. Diriwayatkan daripada Ibnu Abbas, ia berkata, Rasulullah SAW bersabda:

“Lailatul qadar adalah malam yang tenang, cerah tidak panas dan tidak pula dingin. Pagi harinya matahari terbit dengan cahaya yang lemah dan berwarna kemerahan.” (HR Thayalisi No. 2802, Ibnu Khuzaimah No. 2192, Disahihkan al-Albani)

2. Ada ketenteraman dan ketenangan pada malam itu yang dibawa turun oleh para malaikat, sehingga manusia merasakan ketenteraman hati, lapang dada dan kelazatan beribadah pada malam itu yang tidak pernah dirasakan pada malam-malam yang lain.

3. Sebahagian orang melihatnya dalam mimpi, sebagaimana pernah dialami oleh sebahagian sahabat Nabi SAW.

4. Pagi harinya matahari terbit jernih tanpa memancarkan sinarnya. Diriwayatkan daripada Ubay bin Ka’ab, Nabi SAW bersabda:

“Matahari terbit pada pagi lailatulqadar tanpa cahaya menyilaukan seolah-olah seperti bejana hingga tinggi.” (Sahih al-Jami’, No. 3754, Sahih)

Namun, sebilangan masyarakat umumnya mempunyai beberapa mitos dan keyakinan yang rosak tentang tanda-tanda lailatulqadar ini. Amat jelas lagi, ia tidak temaktub dalam mana-mana hadis mahupun riwayat kitab.

Antaranya mitos yang sering disebarkan ialah pada malam itu pohon-pohon sujud, semua daun pokok menghadap kiblat, rasa garam berubah tawar, anjing-anjing berhenti menggonggong, air tetap tidak bergerak walau dibaling batu dan beberapa mitos lainnya yang jelas tiada dalilnya.

Dahulu para salafussoleh ketika sepuluh akhir Ramadan, mereka mandi, memakai wangian, mengenakan pakaian terbaik. Imam Ibnu Jarir mengatakan:

Dahulu mereka (salafussoleh) menyukai mandi setiap malam pada sepuluh malam terakhir.

Tamim Ad-Dari memiliki sebuah pakaian yang ia beli berharga seribu dirham. Ia memakainya pada malam yang diharapkan terjadi lailatulqadar.

Tsabit al-Bunani dan Humaid Ath-Thawil memakai pakaian terbaik mereka, menggunakan minyak wangi dan membuat masjid menjadi harum dengan nudhuh (sejenis minyak wangi) dan gaharu pada malam yang diharapkan terjadi lailatulqadar.

Jelaslah daripada hal ini bahawa dianjurkan pada malam-malam yang diharapkan terjadi lailatulqadar bersih-bersih, berhias, memperindah dengan mandi, memakai wangian dan mengenakan pakaian yang bagus, sebagaimana disyariatkan hal itu saat acara perkumpulan, hari raya. Demikian pula disyariatkan mengenakan pakaian yang bagus setiap kali solat sebagaimana firman Allah: “Wahai anak Adam, pakailah pakaianmu yang indah setiap memasuki masjid.”

Semoga Allah menganugerahkan kepada kita dengan lailatulqadar pada bulan Ramadan ini. Insya-Allah, terus tingkatkan amal ibadah semata-mata mengharapkan reda dan keampunan Allah hingga kita berjaya meraih takwa sebagaimana yang dikatakan Allah SWT.

Daripada Abu Hurairah, Rasulullah SAW bersabda:

“Sesiapa berpuasa Ramadan atas dasar iman dan mengharap pahala daripada Allah, maka dosanya yang telah lalu akan diampuni.”  (HR Bukhari, No. 2014)

“Wahai orang-orang yang beriman! Kamu diwajibkan berpuasa sebagaimana diwajibkan atas orang-orang yang dahulu daripada kamu, supaya kamu bertakwa.” (Al-Baqarah : 183)

Ayuhlah! Selagi punya kesempatan, kita usahakan mencari dan mengisi malam-malam yang dijanjikan Allah yang ganjarannya melebihi seribu bulan.

Moga kita adalah termasuk dalam golongan hamba-Nya yang bertakwa dan terpilih menemui lailatulqadar, amin Ya Rabbal Alamin.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PERBEZAAN PENDAPAT HARUS DITANGANI SECARA ILMIAH BUKAN DENGAN MELABEL

Aktiviti keganasan tidak wajar dikaitkan dengan mana-mana aliran, kerana yang terlibat terdiri daripada pengikut pelbagai aliran.  Mereka lahir daripada salah-faham terhadap Islam dan perjuangannya.  IKRAM menyarankan pihak polis bertindak secara profesional, tidak memihak dan adil agar kepentingan negara dan setiap orang rakyatnya terjaga.

Umat perlu kembali kepada prinsip perbezaan pendapat, sesuatu yang mengkayakan kita, selagi kita mengamalkannya dengan baik. Semua pihak hendaklah bergerak kehadapan membina negara Malaysia yang harmoni, maju dan makmur serta saling bekerjasama membangun kehidupan masyarakat agar sejahtera dan maju.

Dr. Mohd Parid Sheikh Haji Ahmad PresidenPertubuhan IKRAM Malaysia (IKRAM)


Kenyataan media pelancaran IKRAMTeens

Sebahagian daripada remaja yang hadir adalah pelajar-pelajar daripada sekolah-sekolah di bawah IKRAM. Sebahagian yang lain adalah daripada sekolah-sekolah kerajaan dan swasta. Kebanyakan yang hadir adalah yang pernah mengikuti program anjuran IKRAMTeens.

IKRAMTeens ditubuhkan oleh Pertubuhan IKRAM Malaysia (IKRAM) pada 12 Disember 2010. IKRAM telah menjadikan agenda membimbing remaja sebagai satu aktiviti penting sepertimana Fasal 9.2.9 Perlembagaan IKRAM yang berbunyi ”Mewujudkan platform bagi membimbing para remaja dan belia dengan perkara yang berfaedah”.

Misi IKRAMTeens ialah untuk membentuk remaja yang menghayati Islam secara menyeluruh dan memiliki ciri-ciri unggul melalui bimbingan yang komprehensif, kontemporari, seimbang serta berterusan agar mampu untuk menjadi remaja yang bermanfaat kepada masyarakat dan negara.

Umum mengetahui remaja pada hari ini menghadapi cabaran yang besar. Mereka berhadapan dengan dunia tanpa sempadan dan begitu mudah dipengaruhi jika tiada benteng dalaman. Oleh itu, mereka perlu dibimbing dan didedahkan kepada aktiviti-aktiviti yang sihat yang dapat membina jati diri dan peribadi mereka.

IKRAM percaya aktiviti-aktiviti yang ditawarkan oleh IKRAMTeens akan membantu para remaja untuk membina diri mereka menjadi remaja yang berakhlak mulia, memiliki sifat-sifat kepimpinan yang terpuji, mempunyai pegangan hidup yang kukuh di samping aktif, progresif dan berwawasan.

IKRAMTeens merupakan sebuah wahana untuk menggerakkan aktiviti remaja yang bernaung di bawah Pertubuhan IKRAM Malaysia (IKRAM) dan telah ditubuhkan pada 12 Disember 2010.

Misi IKRAMTeens ialah untuk membentuk remaja yang menghayati Islam secara menyeluruh, memiliki ciri-ciri unggul dan berkepimpinan tinggi melalui bimbingan yang komprehensif, kontemporari, seimbang serta berterusan, mampu untuk menjadi remaja yang bermanfaat kepada masyarakat dan negara.

Moto IKRAMTeens adalah ”Menyerlah Jauh daripada Biasa”. IKRAMTeens berhasrat melahirkan remaja yang memiliki akhlak, ilmu, amal, kepemimpinan dan kebolehan selaras dengan moto tersebut.

Aktiviti merangkumi aspek mental, jasad dan rohani (MENTaRi)

Adalah diharapkan dengan penubuhan IKRAMTeens, IKRAM mampu memberi sumbangan besar dalam masyarakat dan negara untuk membimbing dan membina remaja yang cemerlang dan gemilang.

IKRAM juga mengalu-alukan semua pihak yang berkepentingan dengan pembinaan remaja untuk sama-sama berganding bahu dan saling bekerjasama menjaga modal insan yang cukup berharga.

IKRAMTeens mengalu-alukan dan menjemput para remaja untuk bersama-sama menyertai IKRAMTeens dan bersedia untuk dibimbing dalam progam IKRAMTeens. Penyertaan dengan sokongan ibu bapa amatlah dialu-alukan kerana ibu bapa seharusnya bersama-sama membina anak anak remaja.

IKRAM juga berharap dengan wujudnya platform IKRAMTeens dan terlaksananya progam membina remaja maka akan memberi sumbangan besar pada negara dalam memerangi apa jua bentuk gejala sosial yang sedang melanda negara.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ramadan: Hindari dosa kering

Ramadan merupakan bulan kemuliaan di mana dalamnya penuh dengan keberkatan dan limpahan pahala bagi mereka yang benar-benar menghargainya.

Malah beberapa bulan sebelum kedatangan bulan mulia ini pun sudah ada yang menghitung hari dengan penuh semangat dengan harapan dapat bertemu dengan Ramadan serta dapat mengambil manfaatnya.

Ada juga sesetengah orang yang seawal mungkin sudah melakukan persiapan bertemu Ramadan dengan mengamalkan puasa-puasa sunat, memberi sedekah, malah ada juga yang sudah membeli peralatan ibadah yang baru sebagai salah satu tanda keterujaan mereka.

Melihatkan fadilat pahala yang sangat banyak ada pada bulan Ramadan, menjadikan bulan ini sangat istimewa lebih-lebih lagi bulan ini hanya tiba sebulan dalam setahun.

Walaupun begitu, malangnya ada juga yang tidak bersungguh-sungguh mengambil peluang yang ada di depan mata.

Kedatangan bulan Ramadan yang sepatutnya dirai sebaiknya hanya berlalu sebagai bulan yang tiada bezanya dengan bulan yang lain. Dosa jari di media sosial masih terus rancak berlari di pad kekunci telefon mudah alih milik masing-masing.

Masa yang sepatutnya diisi dengan perkara yang mendatangkan pahala sudah bertukar menjadi dosa kering yang terus-menerus dilakukan tanpa segan silu.

Mungkin kerana ia sudah menjadi kebiasaan sebelum tibanya bulan Ramadan, membuatkan kelakuan ini agak sukar dikikis dalam kegiatan harian kita.

Pantang sahaja ada isu baru yang panas atau tular, terus sahaja jari menaip komen atau perkataan yang boleh mengundang dosa dan dosa itu akan terus berjalan tanpa disedari selagi tulisan itu masih di situ dan dibaca oleh khalayak ramai.

Begitu juga dengan pancaindera lain seperti mata  yang masih lagi gemar memandang perkara lagha yang tidak berfaedah.

Mulut pula masih rancak menceritakan hal orang lain yang tidak diketahui hujung pangkal kebenarannya dan banyak lagi perkara yang sepatutnya ‘diperlahankan’ atau ‘dipadam’ terus sebagai salah satu latihan menjadi Muslim dan Muslimah yang lebih baik.

Perlu diingatkan bahawa latihan menjaga pancaindera ini bukanlah semata-mata dilakukan pada bulan Ramadan, tetapi ia perlu berterusan dan istiqamah supaya kebaikan sentiasa mengiringi perjalanan hidup kita.

Mungkin pada peringkat awal agak sukar kerana ia sudah menjadi kebiasaan, tetapi apabila kita berjaya mengekangnya sedikit demi sedikit secara istiqamah, lama-kelamaan ia akan menjadi mudah.

Tidak salah sebenarnya bersosial di medan sosial kerana kita juga hidup di zaman teknologi yang segalanya di hujung jari. Malah persaudaraan yang jauh juga dapat didekatkan dengan adanya teknologi masa kini.

Namun begitu, dalam kerakusan kita melayani media sosial, jangan dilupa juga dengan perkara yang boleh mengundang dosa dan pahala agar kita tidak tersilap langkah.

Ingatlah, apa sahaja yang dilakukan oleh anggota kita akan disoal kelak di akhirat sana termasuklah jari serta anggota deria yang kita gunakan setiap hari.

Masih belum terlambat untuk kita sama-sama mengambil peluang pada bulan mulia ini untuk memperbaiki sedikit demi sedikit kelakuan tidak berfaedah yang menjadi kebiasaan kita sebelum ini.

Percayalah, jika betul niat kita untuk berubah ke arah kebaikan, pasti ada jalan yang dilorongkan Allah kepada kita dengan pelbagai cara yang tidak disangka-sangka.

Selamat menjalani ibadah puasa. Semoga segala amalan kita diterima oleh Allah dan diberkati.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kehadiran sukarelawan IKRAM ringankan beban mangsa banjir

“Mereka telah datang dari seluruh pelosok tanah air,” kata pengarah misi bantuan banjir IKRAM Kedah, Haji Suberi Salleh.

Katanya lagi, kedatangan mereka adalah dengan niat untuk meringankan kesusahan mangsa banjir, walaupun kebanyakan kerja pembersihan dalam bangunan telah dijalankan. Beliau menyarankan supaya bantuan seterusnya dihulurkan dalam bentuk wang tunai kerana mudah untuk disesuaikan dengan keperluan seterusnya.

Menurut sumber bilik gerakan misi bantuan IKRAM Kedah, hampir 120 orang sukarelawan IKRAM telah tiba dengan menaiki bas sewa khas dan kenderaan lain seawal 3.00 pagi pada hari Sabtu yang lalu. Yang menariknya, misi hujung minggu ini turut disertai oleh oleh rakyat Malaysia lain yang prihatin terdiri daripada pelbagai bangsa di bawah kendalian misi bantuan IKRAM.

Para sukarelawan bersama dua ahli Jawatankuasa Pusat IKRAM, Haji Syed Ibrahim Syed Noh dan Haji Nahar Md Nor mengaminkan doa

Taman  Tabung Haji, Bukit Tinggi dan Taman Seri Utama telah menjadi fokus  bantuan kali ini. Di samping hampir 80 buah rumah dapat diberikan  khidmat yang sepatutnya, para sukarelawan IKRAM juga telah berjaya  memberikan khidmat pembersihan di Sekolah Teluk Malik, Jitra bersama  pelajar-pelajar Cyberjaya University College of Medical Sciences (CUCMS)

Sementara itu, pada hari Isnin pula beberapa aktiviti sumbangan telah dapat digerakkan dengan para sukarelawan menyampaikan pek bantuan yang berupa pakaian dan peralatan ibadah serta wang tunai kepada lebih 200 orang penerima yang terdiri daripada orang-orang kampung dan penduduk perumahan kos rendah di sekitar Changlun dan Jitra.

Para penerima sumbangan di Kampung Tok Kesop, Jitra

Sebelum penyampaian dilakukan, sedikit tazkirah telah disampaikan kepada yang hadir. Isi tazkirah berkisar tentang kesabaran, keredhaan serta keinsafan sebagai pengajaran yang boleh diambil daripada peristiwa banjir kali ini.

Sumbangan telah disampaikan oleh Yang Dipertua IKRAM Kedah, Ustaz Rosli Yusof dan Timbalannya, Ustaz Sayuti Haji Ramli di lokasi yang berbeza.

Ustaz Rosli dan Ustaz Sayuti sedang menyampaikan bantuan

“Pihak penganjur mengharapkan sedikit sebanyak sumbangan ini dapat meringankan kesedihan terutama ketika umat Islam hampir menyambut hari raya korban pada tahun ini,” kata pengurus sumbangan merangkap Setiausaha IKRAM Kubang Pasu, Dr Asmat Nizam Abd Mutalib.


Kurikulum Sekolah: Cabaran Keberkesanan Implementasi

Masihkah ingat dengan lagu ‘Bangau Oh Bangau’? Ia adalah sebuah lagu rakyat yang membawa pendengarnya menghayati keindahan rantaian makanan yang harus dipelihara.

Bangau oh bangau, kenapa engkau kurus
Macam mana aku tak kurus
Ikan tidak nak timbul

Ikan oh ikan, kenapa kau tak timbul
Macam mana aku tak timbul
Rumput panjang sangat

Uniknya, subjek ekosistem ini hanya mula diajar ketika sekolah rendah tetapi kanak-kanak pada usia tadika sudah pun menghafalnya secara sempurna tanpa perlu dipaksa. Apa yang boleh dipelajari disini?

Pertama, belajar menjadi mudah apabila diajar dalam suasana dan bentuk yang menyeronokkan. Kedua, meningkatnya minat dan motivasi belajar serta kemampuan untuk pelajar mengaplikasikan pengetahuan dalam kehidupan seharian tanda keberkesanan kurikulum sekolah.

Beberapa tahun kebelakangan ini, isu keberkesanan kurikulum sekolah sentiasa menjadi perbualan hangat. Kurikulum sekolah di Malaysia telah mengalami banyak perubahan sejak kemerdekaan negara pada tahun 1957.

Kurikulum yang digunakan di sekolah-sekolah Malaysia saat ini adalah Kurikulum Standard Sekolah Rendah (KSSR) untuk sekolah rendah dan Kurikulum Standard Sekolah Menengah (KSSM) untuk sekolah menengah.

Semakan dibuat dari masa ke masa atas niat untuk meningkatkan kualiti pendidikan seiring dengan perkembangan semasa, namun implementasinya telah menimbulkan beberapa ruang diskusi yang hangat di sana sini.

Dr Sharifah Nor Puteh dan Prof. Dr T. Subahan Mohd Meerah dari Fakulti Pendidikan, Universiti Kebangsaan Malaysia (UKM) telah melakukan kajian terhadap cabaran dan isu dalam perancangan dan pembangunan kurikulum persekolahan di Malaysia.

Menurut kajian ini, kurikulum di Malaysia memerlukan penyelarasan yang lebih baik ketika dalam proses pengembangan dan pelaksanaannya demi meningkatkan kualiti pendidikan di sekolah.

Kajian di beberapa negara menunjukkan tempoh masa kitaran sesuatu kurikulum mengambil masa antara lima hingga 10 tahun.

Namun di Malaysia, perubahan yang telah dilakukan dalam kurikulum selama ini menunjukkan tidak terdapat satu jangka masa yang jelas bagi kitaran pengembangan dan pelaksanaan sesuatu program pendidikan persekolahan.

Malah, terdapat pembaharuan dan perubahan yang dilakukan secara mendadak tanpa prosedur proses perkembangan kurikulum yang sewajarnya. Akibatnya, ia membawa kepada ketidaktentuan dari segi perancangan, pengembangan dan pelaksanaan kurikulum berkenaan.

Secara keseluruhan, pembangunan dan penggubalan kurikulum merupakan proses yang kompleks dan mencabar.

Terdapat pelbagai cabaran seperti dilema dalam menentukan skop kurikulum, serta keperluan untuk memiliki kemahiran khusus dan pengetahuan yang tinggi dalam bidang kurikulum dan pembelajaran.

Berdasarkan kajian ini, penting bagi pihak yang terlibat dalam pembangunan dan penggubalan kurikulum untuk memahami isu-isu ini dan memastikan kualiti kurikulum yang disediakan dapat memenuhi keperluan pendidikan dan pembelajaran yang efektif.

Ketiadaan prasyarat ini menjadikan hasil yang dikeluarkan sukar direalisasikan dalam bilik darjah. Situasinya seolah-olah seperti usaha untuk memasukkan gajah ke dalam laci almari baju.

Kurikulum yang ditetapkan secara terpusat seperti yang diamalkan sekarang mempunyai kekuatan, asas dan kebaikan, tetapi terdapat beberapa cabaran yang berlaku dalam tempoh pelaksanaannya.

Bagi memastikan keberkesanan dan pemantapan perubahan kurikulum, aktiviti susulan diperlukan di peringkat pelaksanaan, negeri dan pusat bagi menilai kebekersanan dan kecekapan kurikulum itu sendiri.

Para guru tidak harus berasa terbiar dan menangani masalah bersendirian. Mereka adalah petugas barisan hadapan dalam pendidikan.

Akhirnya, sehebat mana pun kurikulum dirangka, namun jika implementasinya tidak dapat dibuat melalui fasiliti yang mencukupi, kemudahan bilik darjah yang lengkap, kecelaruan dalam pelaksanaan, maka mesej dan keberkesanannya tidak akan pergi jauh.

Para guru menjadi terbeban dan pelajar pula boleh menjadi mangsa keadaan akibat proses pembelajaran yang menjadi semakin sulit dan sukar.

Kurikulum sekolah boleh dianggap berkualiti tinggi dan relevan apabila pelaksanaannya dapat mencapai sasaran kemenjadian murid secara optimum melalui pengajaran dan pembelajaran yang sesuai dengan tingkat perkembangan mereka.

Ini selari dengan hasrat yang terkandung dalam Falsafah Pendidikan Kebangsaan untuk membentuk generasi yang berilmu pengetahuan, berketerampilan, berakhlak mulia, bertanggungjawab dan berkeupayaan mencapai kesejahteraan diri.

Dengan terbentuknya ciri-ciri tersebut, generasi yang terdidik ini kelak dapat memberi sumbangan kepada keharmonian dan kemakmuran keluarga, masyarakat dan negara.

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ibu bapa sebagai qudwah dan pendidik

Ibu bapa perlu menggembleng sepenuh tenaga dan cuba untuk sentiasa memfokuskan perhatian terhadap melaksanakan segala perintah Allah SWT.

Keyakinan beragama anak-anak perlulah dipupuk sedari kecil agar ia menjadi darah daging dan sebati dalam kehidupan.

Rentetan daripada itu, mereka akan membesar atas dasar iman, takwa dan akan bertapak padanya akhlak serta budi pekerti yang mulia.

Perlulah diingatkan bahawa sebagai ibu bapa, mereka terlebih dahulu perlu memiliki akhlak yang mulia. Dengan akhlak yang dapat dicontohi, ibu bapa akan menjadi teladan kepada anak-anak.

Namun demikian, jika ibu bapa sendiri yang ketandusan akhlak mulia seperti sifat kasih, penyayang, bersopan santun, budi pekerti mulia, bagaimana untuk mereka ‘mengeksport’ qudwah hasanah (contoh terbaik) itu kepada orang lain khususnya kepada anak-anak?

Keadaan ini dengan jelas dapat dilihat pada tamadun Barat yang telah berjaya memakmurkan bumi dan memanfaatkan sumber yang dimilikinya, namun ketandusan pekertinya.

Sebagai contoh, ilmu pengetahuan yang dimilikinya telah berjaya mewujudkan sesuatu yang belum pernah terlintas dalam benak generasi sebelumnya, seperti segala yang bersifat material diagungkan, manakala yang bersifat spiritual dipandang remeh.

Kemajuan yang dicapai pula hanya diukur dengan jumlah banyaknya kuantiti produk dan kualiti perkhidmatan yang dihasilkan. Keperluan untuk memenuhi tuntutan nafsu dilakukan walaupun terpaksa mengorbankan nilai dan akhlak.

Kesan kemajuan atau tamadun yang dibina ini, rohnya kosong meskipun jasadnya besar dan cahayanya padam meskipun bara apinya tetap ada.

Kesan daripada itu, mereka menjadi sombong dan berbangga diri. Kesombongan inilah yang membuatkan mereka beranggapan bahawa mereka berkuasa atas segalanya di dunia ini.

Tamadun yang telah dibina oleh manusia sepatutnya mengambil kira fitrah yang Allah anugerahkan pada diri setiap manusia.

Justeru, pendidikan yang berkualiti daripada ibu bapa sangat diperlukan dalam cabaran dunia globalisasi masa kini.

Hal ini amat penting terutamanya dalam menyediakan bekalan ilmu untuk mengharungi kehidupan pada masa depan. Kegagalan ibu bapa untuk berperanan sebagai pendidik akan mengundang pelbagai gejala sosial yang boleh memudaratkan masyarakat dan negara.

Sebagai ibu bapa Muslim, kita perlu menghayati ajaran Islam sepenuhnya kerana itulah satu-satunya jalan untuk mencapai kesejahteraan dalam kehidupan manusia.

Kemakmuran yang pada asasnya bermula daripada dalam diri individu akan berkembang untuk mewujudkan kesejahteraan dalam keluarga, masyarakat dan negara.

Melalui tiga kaedah pendidikan asas iaitu pendidikan melalui teladan, pendidikan yang menekankan aspek kerohanian dan pendidikan tentang kedudukan dan kelangsungan bangsa, ibu bapa mampu menyumbang ke arah pembentukan sebuah tamadun.

Tuan Anis Sakinah Tuan Mohamad
Pegawai Jabatan Kajian dan Advokasi
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Guru Pembina Negara Rahmah

Kita memanjatkan setinggi-tinggi kesyukuran kehadrat Ilahi azza wajalla di atas segala inayah wal hidayah wat taufiq-Nya s.w.t ke atas kita sehingga kini. Kita amat bersyukur kepada Allah s.w.t dan mendoakan moga-moga perjalanan Majlis ini diberkati-Nya, amiin.

Tugas mulia seorang pendidik adalah mewarisi ciri-ciri Rasulullah s.a.w bukan setakat menyampaikan ilmu dan kemahiran, malah yang terlebih utama ialah kita perlu membina keperibadian dan akhlak diri sebagai seorang hamba dan khalifah Allah s.w.t.

Ini adalah selaras dengan tujuan dijadikan manusia di atas muka bumi ini. Firman Allah Taala dalam surah az-Zaariyat ayat 56 yang bermaksud: “Tidak Aku jadikan jin dan manusia melainkan untuk mengabdikan diri kepada-Ku.”

Ar-Rasul s.a.w pernah bersabda yang bermaksud: “Sesungguhnya aku diutuskan untuk menyempurnakan akhlaq yang mulia.”

Tema Hari Murabbi IKRAM-MUSLEH 2016 ialah “Guru Pembina Negara Rahmah”.

Setiap insan mengimpikan sebuah negara yang penuh rahmah. Kita mengimpikan sebuah negara yang mempunyai ciri-ciri berikut:

1. Kepemimpinan Negara yang Kompeten Dan Berintegriti

2. Sistem Pemerintahan Yang Berasaskan Semak Dan Imbang Yang Berkesan

5. Masyarakat Yang Berilmu, Berakhlak dan Penyayang

7. Hubungan Etnik Dan Penganut Agama Yang Harmoni

11. Kebajikan, Kesihatan dan Keselamatan Rakyat Yang Terpelihara

12. Menerajui Usaha Keamanan Dan Kesejahteraan Sejagat

Alangkah beruntungnya sekiranya kita dapat hidup di bawah naungan sebuah negara sedemikian.

Negara berciri sedemikian bukan angan-angan semata. Ia pernah wujud pada satu ketika dahulu dan kita perlu bersama-sama berusaha untuk membangunkannya semula. Usaha mewujudkannya bermula dengan pembinaan batu-bata penggerak dan pendukung negara rahmah.

Di sinilah tugas kita sebagai pendidik dan murabbi.

Tugas kita sebagai pembina membawa maksud mengasuh, mendidik, membangun dan menyuburkan segala potensi yang ada dalam diri setiap pelajar supaya semuanya itu dimanfaatkan untuk menimba ilmu pengetahuan, kemahiran dan membina sifat-sifat yang mulia. Kesemua usaha tersebut harus disinergikan bagi tujuan menyediakan diri pelajar untuk melaksanakan tanggungjawab sebagai seorang anak, pelajar, pekerja dan ahli masyarakat yang berilmu, beriman dan berakhlak mulia.

Apabila masyarakat sudah terbina dengan ciri-ciri masyarakat rahmah, maka ia akan memungkinkan mereka berperanan menjadi pemangkin Rahmatan Lil ‘Aalamiin, memberi kebaikan kepada seluruh makhluk di langit dan di bumi. Ini adalah selaras dengan perutusan ar-Rasul s.a.w sebagaimana firman Allah s.w.t yang bermaksud: “Dan tidaklah kami utuskan engkau (Muhammad) melainkan sebagai Rahmat kepada seluruh alam.”

Negara yang didiami oleh penduduknya yang bersifat Rabbani dan Rahmatan Lil ‘Aalamiin pasti akan membawa kemakmuran dan keamanan pada setiap zaman. Maka akan lahirlah negara yang mempunyai 12 ciri yang kita sebutkan di awal ucapan tadi.

Masyarakat yang terbina dengan ciri-ciri negara rahmah ini sudah tentu bukan datang begitu sahaja, tetapi adalah hasil daripada terbentuk dan terbinanya individu-individu, keluarga-keluarga dan komuniti yang yang soleh serta mengajak kepada kebaikan mengekang kemungkaran. Tegasnya, kemakmuran sesebuah negara bermula dengan terhasil dan terbinanya seorang individu yang mempunyai jatidiri dan keperibadian yang tinggi.

Inilah maratib amal yang dikemukakan oleh Imam asy-Syahid Hassan al-Banna sebagai asas kepada pembentukan sebuah masyarakat madani yang mencintai kedamaian dan keamanan sejagat.

Salah seorang pemimpin jamaah al-Ikhwan al-Muslimun, Sheikh Hasan al-Hudhaibi pernah mengatakan, “Tegakkan Islam dalam diri kamu nescaya akan tertegak Islam di atas bumi kamu” membawa maksud yang mendalam bahawa pembinaan sesebuah negara itu bermula dengan diri individu yang terbina sifat-sifat peribadi yang mulia dan unggul.

Justeru, para pendidik harus ditarbiah dengan sifat-sifat mahmudah agar sentiasa menjadi qudwah hasanah kepada para pelajar. Mereka harus bersedia untuk dilatih dalam rangka untuk membentuk pemikiran dan akhlak yang mantap sebagai bekalan sepanjang kerjaya mereka sebagai seorang pendidik dan murabbi.

Apabila mereka sudah terbentuk dengan ciri-ciri Rabbani dalam diri mereka, maka akan mengalirlah ke dalam jiwa para pelajar sifat-sifat yang mulia itu. Pepatah Melayu ada mengatakan bahawa, “Jernih air di hulu, jernihlah air di hilir” atau dalam perkataan yang lain, “Mana mungkin air jernih di hilir jika sudah keruh di hulunya.”

Kecekalan anda dalam melaksanakan tugas dan tanggungjawab yang berat ini akan hilang penatnya apabila anda sudah melihat hasilnya di kemudian hari. Membawa maksud bahawa anda harus tabah dan sabar di dalam mendepani cabaran menjadi seorang pendidik dan murabbi di abad ini. Bak kata pepatah, “Seni seorang guru terletak pada sabarnya”.

Di atas sifat kesabaran inilah maka akan terbuka pintu hikmah yang luas. Sebaliknya jika anda cuai dalam melaksanakan amanah, maka akan rosaklah neraca pertimbangan nilai dan kehidupan seorang murid. Sasterawan negara, Allahyarham Osman Awang atau lebih dikenali dengan nama penanya, Tongkat Waran pernah menukilkan pesanan, “Cuai seorang doktor, hilang satu nyawa tapi cuai seorang guru, rosak satu generasi.”

Sekolah adalah tempat membentuk dan menanamkan sifat kerjasama dan perpaduan dalam kalangan ahli masyarakat yang berbagai kaum. Justeru, para pendidik harus mendidik anak murid untuk menghormati budaya hidup dan pegangan agama pelbagai kaum.

Dengan sifat tolak ansur dan saling hormat-menghormati, maka perpaduan kaum akan wujud dan para pelajar dapat mempelajari bagaimana mereka harus hidup bersama kaum-kaum yang lain di negara ini.

Justeru, inisiatif yang telah diambil oleh beberapa buah sekolah rangkaian IKRAM MUSLEH dalam menjayakan aktiviti silang budaya antara kaum adalah satu usaha yang membanggakan dan harus menjadi ikutan.

Pendidik yang soleh adalah mereka yang bersedia untuk berubah dan membuat perubahan serta anjakan paradigma dalam mendidik para pelajar yang kini hidup dalam suasana yang penuh cabaran dan pancaroba. Persediaan pendidik dengan ilmu pengetahuan dan kemahiran Pendidikan Abad ke-21 adalah sesuatu yang sangat kritikal.

Justeru, para pendidik harus bersedia untuk belajar dan belajar demi mempertingkatkan kewibawaan dan ketrampilan diri sebagai seorang “Guru Pembina Negara Rahmah”.

IKRAM MUSLEH sentiasa komited memberi sokongan dan dokongan kepada para pendidik dan murabbi di SRI-SMI melalui beberapa inisiatif seperti menganjurkan pendedahan pengalaman, kursus-kursus dan latihan profesionalisme perguruan dalam pelbagai jenis dan kategori; memastikan pencapaian 5 Bintang dalam SKIPS, memantapkan Good Governance dan Best Practices; dan memantapkan pelaksanaan manhaj tarbiah di SRI-SMI.

Moga-moga Allah s.w.t memberkati sambutan Hari Murabbi tahun ini. Moga-moga hasrat dan impian kita untuk melahirkan generasi Rabani, generasi yang akan memimpin ummah bagi membina negara rahmah akan tercapai.

Selamat Menyambut Hari Murabbi IKRAM MUSLEH 2016.

Profesor Dr Omar bin YaakobPengerusi Jawatankuasa PendidikanPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Memupuk perpaduan generasi muda melalui pemahaman tingkah laku

“Jika kamu mahu melihat masa depan sesebuah negara, maka lihatlah pemuda-pemudinya hari ini.” (Kata hikmah)

Kata-kata di atas menggambarkan bahawa masa depan sesebuah negara sangat bergantung kepada sejauh mana peranan pemuda pada hari ini. Peranan yang dimaksudkan dalam kata-kata ini ialah peranan yang dimainkan pemuda dalam pembinaan sesebuah negara yang aman, progresif dan makmur.

Pesanan ini walaupun disampaikan lama dahulu pada zaman dan konteks yang berbeza, masih sangat relevan dalam dunia moden pada hari ini, termasuklah di Malaysia.

Menurut satu kajian yang dilaksanakan oleh penyelidik dari Universiti Kebangsaan Malaysia (UKM, 2018) terhadap remaja yang tinggal di Projek Perumahan Rakyat (PPR) di sekitar Kuala Lumpur, enam daripada 10 responden (59.8 peratus) mempunyai semangat perpaduan yang sederhana sahaja.

Dapatan ini menunjukkan terdapat jurang antara realiti semasa dan aspirasi perpaduan negara seperti yang digariskan oleh Dasar Perpaduan Negara.

Walaupun kajian ini terhad kepada responden di Kuala Lumpur sahaja, namun sedikit sebanyak ia memberi petunjuk kepada tahap perpaduan dalam kalangan generasi pemuda yang bakal mewarisi negara ini pada satu hari nanti.

Dapatan daripada kajian ini tentunya menimbulkan kerisauan dalam kalangan pucuk pimpinan negara, pemegang taruh dan masyarakat umum kerana sekiranya tiada intervensi yang dilaksanakan, maka hasrat untuk mencapai perpaduan nasional berkonsepkan Perpaduan Dalam Kepelbagaian seperti yang dinyatakan dalam Dasar Perpaduan Negara mungkin tidak akan dapat dicapai.

Persoalannya, apakah bentuk intervensi yang perlu dilaksanakan untuk menangani jurang ini selain daripada inisiatif-inisiatif sedia ada?

Dapatan daripada bidang pemahaman tingkah laku (behavioural insights) iaitu satu alat dasar yang telah diterima dalam Rancangan Malaysia Ke-12 (RM-12) menunjukkan perpaduan boleh dibentuk dengan lebih berkesan dengan mengambil kira aspek-aspek psikologi manusia.

Dua bentuk intervensi tingkah laku (behavioural intervention) dicadangkan untuk memupuk semangat perpaduan dalam kalangan generasi muda di negara kita. Intervensi-Intervensi yang dicadangkan berikut adalah berdasarkan kajian yang dilaksanakan oleh Behavioural Insights Team, satu badan yang menasihati kerajaan United Kingdom dan beberapa negara lain berhubung polisi-polisi awam.

Walaupun identiti kaum atau agama seseorang itu adalah kekal dan tidak dapat dihapuskan, bukti menunjukkan perkaitan seseorang individu dengan sesuatu kumpulan boleh dibentuk.

Sebagai manusia, kita boleh mengaitkan identiti kita dengan beberapa kumpulan pada masa yang sama. Intervensi ini dapat dilaksanakan dengan mengetengahkan ciri-ciri identiti yang dikongsi bersama. Sebagai contoh, ‘kumpulan bapa’ yang merentasi pelbagai kaum dan agama.

Boleh juga diwujudkan kumpulan atau kelab peminat sukan, kerana sedia maklum sukan merupakan satu wadah yang dapat menyatukan manusia yang pelbagai.

2) Menyokong imej dan kepercayaan sendiri

Remaja yang mempunyai keyakinan terhadap imej dan kepercayaannya sendiri adalah kurang bersifat defensif dan lebih terbuka untuk menerima kepelbagaian pandangan. Dengan mengukuhkan keyakinan terhadap imej dan kepercayaan sendiri, prasangka terhadap kumpulan-kumpulan lain (sama ada rakan-rakan dari bangsa atau agama lain) dapat dikurangkan.

Bukan itu sahaja, pengukuhan ini dapat mengurangkan dua kesan negatif psikologi, iaitu bias pengesahan (confirmation bias) dan fikiran kumpulan (group-think).

Bias pengesahan ialah kecenderungan untuk mencari, membaca, mendengar atau memberi lebih perhatian kepada maklumat yang mengesahkan pandangan kita yang sedia ada.

Fikiran kumpulan pula merujuk kepada kecenderungan sesuatu kumpulan untuk mencapai kata sepakat berdasarkan pandangan kumpulannya sahaja. Fenomena psikologi ini boleh mengakibatkan keputusan yang tidak rasional atau kurang wajar dibuat.

Dua bentuk intervensi di atas boleh dilaksanakan melalui program-program yang dirangka dan dilaksanakan di peringkat sekolah dengan mengambil kira realiti dan konteks setempat.

Rumusannya, isu perpaduan dalam kalangan generasi muda hendaklah diberi perhatian sewajarnya oleh pihak kerajaan dan juga pemegang-pemegang taruh lain dalam masyarakat demi mencapai aspirasi Dasar Perpaduan Negara.

Dalam hal ini, pendekatan inovatif yang mengambil kira aspek psikologi berdasarkan pendekatan pemahaman tingkah laku menawarkan satu solusi baru demi mewujudkan masa depan Malaysia yang aman, progresif dan makmur.

Badlishah Sham Baharin, Timbalan Presiden IKRAM
Mohammad Abdul Hamid, Perunding Polisi Awam

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Narsisisme dalam masyarakat

Etimologi ialah ilmu yang mengkaji hal tentang sumber dan sejarah kata dan perubahan pada bentuk serta makna kata. Narsisisme ialah hal atau keadaan terlalu memuja atau mengagumi diri sendiri.

Definisi kedua-dua istilah etimologi dan narsisisme ini terdapat sebagai entri Kamus Dewan Perdana (KDP), kamus bahasa Melayu terbesar di dunia yang baharu saja diterbitkan oleh Dewan Bahasa dan Pustaka, Kuala Lumpur pada tahun 2020.

Istilah narsisisme berasal daripada istilah narkissos (narcissus) dalam mitologi Yunani kurun pertama Masihi. Ia mempunyai hubungan yang rapat dengan sifat egosentrisisme. Orang yang egosentrik terlalu mementingkan kemahuan diri sendiri sahaja dan tidak menghiraukan perasaan atau keperluan orang lain (KDP, 2020).

Ia memusatkan segala aktiviti serta minat dalam hayat kepada dirinya, kepada “Aku” dan “bukan selain daripada aku.” Manusia yang berada dalam keadaan ini cukup berbahaya kepada orang lain kerana kehidupannya tidak berguna untuk keluarga dan masyarakatnya.

Saya berpendapat bahawa personaliti narsisistik lebih teruk daripada personaliti egosentrik yang merosakkan peribadi. Si narsisistik bukan sahaja mahu segala yang berlaku di dunia ini berpusat kepada dirinya seperti si egosentrik, ia berada dalam keadaan kasih kendiri (self-love) dan pemujaan diri sendiri (self-adoration).

Lantas ia fana dalam keadaan kasihkan dirinya sendiri. Ini amat berbahaya kerana sikapnya ialah “selain daripada diriku, tak penting”. Yang penting ialah “Aku yang Kukasihi.”

Banyak fungsi era kini yang menyemarakkan sifat narsisisme hingga menjadikan manusia hilang fitrah asasnya yang insani, yakni yang manusiawi. Jika dibiarkan, manusia menjadi makhluk yang tidak lagi mampu menerima dan menghulurkan sifat rahmah.

Bersekali dengan itu, ia tidak mempunyai keberanian untuk melaksanakan keadilan dan tidak dapat mencapai tahap hikmah atau kebijaksanaan yang diperlukan dalam hayat yang berimbang.

Ranah psikologi dan spiritual ialah dua daripada empat ranah hayat insan. Dua lagi ialah ranah fizikal dan sosial. Paduan ranah psikologi dan spiritual (psikospiritual) yang disirami baja rahmah menjadikan cara kita berfikir dengan kognisi yang matang.

Sehubungan dengan itu, perasaan dan emosi kita menjadi tenang bila ia bergabung dengan ranah kerohanian yang subur dengan zikrullah serta sifat mahmudah yang diajar oleh Rasulullah SAW.

Insan bukanlah sebuah pulau yang terpencil di tengah-tengah samudera luas. Kehidupan dalam masyarakat penting untuk dirinya merasai dan menebarkan rahmah yang universal capaiannya. Insan yang dapat mengurangkan (jika tidak menghilangkan sepenuhnya) sifat narsisistik akan dapat menjadi aset kepada masyarakat.

Jika sifat narsisistik wujud secara amat minimum dalam diri insan, ia tidak akan merosakkan diri atau masyarakat selagi ia dapat dikawal. Sifat rahmah dapat mengurangkan kesan sifat narsisistik.

Cari dan tebarkanlah rahmah dalam keluarga bagi semua insan yang bujang, berteman, bersahabat, dan berkahwin. Carilah jalan untuk berganding bahu dengan mereka di tempat kerja, dalam organisasi dan sewaktu berusaha mencambahkan amar makruf dan mencegah kemungkaran.

Semasa kita mengayakan diri dan masyarakat dengan ukhuwah Islamiah, jangan lupa bahawa dunia sedang menunggu kita untuk menyuburkan ukhuwah insaniah sesama manusia tanpa mengira keturunan dan kepercayaan.

Bagi insan yang tidak mementingkan diri sendiri sahaja, di situlah nanti akan terbit rahmah sebagai cahaya harapan pada era narsisistik ini.

Rahmah ini berupaya mengatasi narsisisme yang wujud dalam masyarakat. Hanya dengan menghapuskan trend serta kecelaruan narsisistik pada diri dan masyarakat, baharulah narsisisme akan terhapus atau berkurangan.

Profesor Datuk Dr Mohamed Hatta Shaharom
Pengerusi Yayasan Ikram Malaysia

Artikel ini telah diterbitkan di Sinar Harian pada 4 Oktober 2021.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ikan bakal pupus?

“Dulu-dulu mak dan adik beradik hanya mampu makan ikan sahaja, tak mampu nak makan ayam.”

Itulah imbauan kisah keluarga ibu saya yang pada ketika itu ayam merupakan santapan mewah untuk mereka yang berada. Namun pada milenium kini, situasinya kian berbeza. Hasil tangkapan laut seperti ikan dijual berganda lebih mahal daripada ayam.

Mengapa harga ikan melonjak tinggi kebelakangan ini? Terdapat banyak faktor yang mempengaruhi harga jualan ikan. Antara sebabnya adalah semakin berkurangnya hasil tangkapan sejak sedekad yang lepas selari dengan teori permintaan dan penawaran (demand and supply).

Pada tahun 2019, kajian oleh Jabatan Perikanan Malaysia (JPM) mendapati stok ikan di Semenanjung Malaysia hanya berbaki 4.4 peratus sahaja berbanding 60 tahun dahulu. Beliau menambah, lebih menggusarkan sumber laut negara hanya mampu bertahan 30 tahun sahaja lagi.

Menurut Ketua Pengarah Perikanan, Datuk Munir Mohd Nawi, kajian pada tahun 2016 mendapati stok ikan demersal (ikan yang hidup dan mencari makan berhampiran dan di dasar laut) semakin menyusut daripada 473,345 tan metrik kepada 21,002 tan metrik sahaja.

Persoalannya, bagaimana sumber ikan laut boleh berkurang dengan begitu mendadak? Antara faktor utama adalah pencerobohan nelayan asing terutamanya dari Indonesia, Myanmar dan Vietnam. Lazimnya nelayan asing akan menceroboh perairan negara menggunakan bot-bot besar berserta pukat tunda.

Secara tidak langsung, mereka akan melakukan penangkapan secara besar-besaran dan tidak terkawal. Data daripada Agensi Penguatkuasaan Maritim Malaysia (APMM) menyebut, lebih 10,000 nelayan asing telah ditahan menceroboh perairan negara dari tahun 2006 sehingga 2019.

Selain itu, pukat tunda yang digunakan oleh nelayan asing ini tadi juga akan memusnahkan terumbu karang termasuk benih ikan di kawasan perairan tersebut. Terumbu karang merupakan kawasan penting bagi habitat ikan hidup dan membiak. Apabila terumbu karang dimusnahkan, kawanan ikan akan berhijrah ke lokasi lain seperti Laut Andaman.

Sehubungan itu, JPM telah membuat inisiatif memperkenalkan Pelan Pengurusan Perikanan (FMP) bagi menangani kekurangan sumber ikan. Melalui FMP, setiap spesis ikan dan kawasan perairan mempunyai pelan strategik masing-masing seperti pemulihan stok sumber perikanan, pengurusan perikanan mampan dan khidmat nasihat teknikal untuk pembangunan kawasan marin.

Selain itu, pindaan Akta Perikanan sedang diusahakan dan bakal diguna pakai bersama Akta Pencegahan Penggubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 bagi menangani pencerobohan nelayan asing.

Di samping itu, JPM juga telah memperkenalkan Sistem Pas Keluar Masuk Vesel Laut Dalam (SPVC2) di empat pengkalan utama bagi memastikan mereka mendaratkan ikan di dalam negara sahaja. Empat lokasi ini adalah di Pelabuhan Lembaga Kemajuan Ikan Malaysia (LKIM) Tok Bali, Pelabuhan LKIM Kuantan, Pelabuhan LKIM Kuala Perlis dan Pelabuhan Bersepadu Tanjung Manis, Sarawak.

Antara inisiatif yang boleh dipertimbangkan ialah penternakan ikan laut secara komersil di darat. Usaha ini telah dimulakan di pesisir pantai Gaza, Palestin dan dibiayai oleh beberapa NGO termasuk dari Malaysia seperti Humanitarian Care Malaysia (MyCARE). Usaha ini bermula sejak beberapa tahun lalu berikutan nelayan Palestin sering diganggu oleh tentera laut Zionis Israel.

Usaha ini telah pun membuahkan hasil yang mana ia bukan sahaja melengkapkan rantaian sumber makanan di Gaza, bahkan mereka mampu mengeksportnya ke Tebing Barat dan beberapa bandar di wilayah jajahan Israel.

Biarpun kekurangan sumber ikan semakin meruncing, ini tidak bermakna kita berada di penghujung kehidupan. Setiap masalah pasti ada jalan keluar penyelesaiannya. Yang penting adalah sikap kita yang tidak bertangguh membendungnya dan seterusnya bersungguh-sungguh mencari jalan keluar.

Muhannad Jamil
Perunding Takaful
Aktivis IKRAM Negeri Sembilan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenyataan Media IKRAMTeens: Isu pergaduhan dan buli dalam kalangan remaja

IKRAMTeens mengucapkan takziah kepada keluarga di atas kematian remaja  15 tahun Sekolah Agama Menengah Rawang (SAMER) di Rawang pada 29 April  yang lalu.

Sebagai sebuah institusi yang menguruskan hal ehwal  remaja di bawah Pertubuhan IKRAM Malaysia (IKRAM), IKRAMTeens sentiasa  mengikuti dan mengambil berat perkembangan semasa isu-isu yang  melibatkan remaja di seluruh negara. Terbaru, kes yang melibatkan  kematian seorang pelajar akibat pergaduhan dengan rakan sekolah di  sebuah sekolah berasrama di Selangor.

IKRAMTeens melahirkan  kebimbangan dengan kes yang melibatkan buli, pergaduhan dan adab dengan  ibu bapa dan guru di kalangan remaja. Kes-kes ini dilihat semakin  membimbangkan dan perlu diberi perhatian dan mendapatkan solusi untuk  perkara tersebut. Perkara ini bertentangan dengan kehendak Islam, Allah SWT berfirman:

“Sesungguhnya orang-orang beriman itu adalah  bersaudara, maka damaikanlah antara kedua saudaramu dan bertakwalah  kepada Allah supaya kamu mendapat rahmat.” (al-Hujurat: 10)

IKRAMTeens berkeyakinan bahawa usia remaja adalah usia yang amat  kritikal di mana remaja mengalami perubahan menjadi lebih matang dan  dewasa. Justeru, golongan remaja perlulah diberi perhatian dan difahami  sewajarnya.

Dalam mendepani masalah ini, IKRAMTeens amat yakin  dengan membawa golongan remaja ini kepada tarbiah dan didikan secara  syumul. Pendekatan ini adalah melalui kepentingan akhlak terhadap ibu  bapa, guru, rakan sebaya dan masyarakat secara amnya. Akhlak ini  seharusnya wujud atas dasar seorang hamba Allah yang mementingkan kasih  sayang sesama manusia yang sangat bertepatan dengan konsep yang dibawa  oleh Islam iaitu ‘Rahmatan Lil A’lamin’. Firman Allah SWT:

“Dan tiadalah Kami mengutus kamu, melainkan untuk (menjadi) rahmat bagi semesta alam.” (al-Anbia’: 107)

Didikan ini boleh diterapkan dalam pengajaran di rumah dan di sekolah  atau melibatkan para remaja ini dengan program-program yang bersifat  ketuhanan yang membawa mereka ke arah kebaikan.

Justeru,  IKRAMTeens sentiasa bersama-sama masyarakat dalam membantu membangunkan  sahsiah di kalangan para remaja. Program-program seperti usrah, program  motivasi, program kepimpinan dan banyak lagi diyakini dapat membantu dan  mempersiapkan para remaja ini ke arah yang lebih baik dan lebih dewasa.  Kerjasama semua pihak amat dituntut dalam melaksanakan kerja-kerja  pengislahan ini.

Kesimpulannya, IKRAMTeens percaya dengan  pendidikan dan pembentukan akhlak yang baik dalam kalangan remaja, dapat  membendung gejala buli, pergaduhan serta adab dengan ibu bapa, guru dan  masyarakat di kalangan remaja seterusnya melahirkan remaja yang saling  hormat dan cinta antara satu sama lain.


Khabib menang Anugerah Bintang Sukan Dunia 2020

Beliau yang berusia 32 tahun itu mengekalkan rekod profesionalnya yang luar biasa dengan 28 kemenangan berturut-turut tanpa mencatat kekalahan dengan kemenangan ke-29 ke atas juara Justin Gaitji pada Oktober lalu.

Khabib Nurmagomedov mendominasi pertarungan dan membuatkan Gaithje tidak sedarkan diri pada pusingan kedua.

Dengan kemenangan yang mengejutkan itu, Khabib sekali lagi menjelaskan bahawa pertarungannya itu sebagai situasi yang paling getir antara semua MMA, hingga ada yang menggelarkan beliau sebagai ahli gusti seni mempertahankan diri terhebat sepanjang zaman.

Khabib mengatasi atlet lompat bergalah Sweden Armand Duplantis, pemain bola keranjang Amerika LeBron James, pemain golf Amerika Dustin Johnson, pemain bola sepak Perancis Wendy Renard dan petinju Ireland Katie Taylor.

Pemenang tahun lalu ialah pelari maraton Eliod Kipshoj, yang memenangi London Marathon untuk kali keempat dan menjadi orang pertama yang menamatkan maraton dalam masa kurang dua jam pada Oktober 2019.

Khabib yang memenangi anugerah BBC Sports Personality ‘World Sports Star of the Year’ berikutan pencapaiannya yang cemerlang dalam usaha dan penampilannya pada tahun 2020.

Majlis Anugerah Personaliti Sukan BBC telah berlangsung pada Ahad, 20 Disember 2020 secara langsung di BBC One, BBC iPlayer dan laman web dan aplikasi BBC Sport.

Selepas mengumumkan persaraannya pada Oktober lalu, Khabib kini tampil dengan syarikat rangkaian mudah alihnya sendiri, Eagle Mobile. Perkara itu diumumkan Khabib baru-baru ini menerusi laman Instagram miliknya.

“Hari ini merupakan pelancaran besar-besaran Eagle Mobile! Saya sangat bekerja keras untuk menjadikan perkhidmatan ini sebagaimana saya sendiri mahu menggunakannya. Mudah untuk semua orang, difahami oleh semua orang, serta jujur dan bertanggungjawab.”

Menurutnya, setakat ini perkhidmatan tersebut hanya di Moscow dan wilayahnya, tetapi untuk wilayah lain, tidak lama lagi. Ini adalah tugasan yang menarik dan baru bagi dirinya. Pengendali rangkaian maya mudah alih (MVNO) itu dinamakan sempena nama jolokan Khabib semasa di gelanggang iaitu ‘The Eagle’.

Dalam pada itu, baru-baru ini timbul desas desus bahawa petinju ‘pound-for-pound’ UFC itu akan kembali untuk memenuhi impian arwah ayahnya bagi mencapai rekod ke-30 kemenangan tanpa kalah (30-0).

Malah, pengurusnya Ali Abdelaziz menerusi ciapan di Twitternya turut memberi bayangan seolah-olah Khabib akan bertarung dengan bekas juara berganda UFC, Georges St-Pierre.

Sebelumnya, beliau telah mengumumkan persaraannya setelah memenangi pertarungan terakhirnya hanya beberapa bulan setelah kematian ayahnya yang juga pelatih dan mentornya, Abdul Manab.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Iktibar hijrah untuk insan

Iktibar yang terdapat pada peristiwa Hijrah Nabawiyyah bukan sahaja menjadi pengajaran bagi umat Muhammad SAW tetapi ia menjadi inspirasi kepada semua manusia yang memahaminya.

Dalam kamus bahasa Arab Mu’jam al-Ma’ani, istilah hijrah bermakna berpindah dari satu tempat ke tempat lain dan menetap di tempat yang baharu itu.

Apabila kita bercakap tentang Hijrah Nabawiyyah, ia merujuk khusus kepada perpindahan Rasulullah SAW dari Makkah ke Yathrib, kota yang kemudian dikenali sebagai Madinatun-Nabi atau Madinah al-Munawwarah.

“Dan mereka yang berhijrah kerana ALLAH sesudah mereka dizalimi, Kami akan menempatkan mereka di dunia ini pada tempat yang baik; dan sesungguhnya pahala lebih besar di akhirat, kalaulah mereka mengetahui.” (Surah an-Nahl (Lebah) 16: 41)

Seperti disebut oleh siri Bayan Linnas Pejabat Mufti Wilayah Persekutuan, makalah nombor ke-38 pada 13 Oktober 2015, Al-Mausu‘ah al-Fiqhiyyah (Ensikopedia Fiqh) membahagikan hijrah kepada beberapa jenis:

1. Hijrah pertama ialah hijrah para sahabat Rasulullah SAW dari Makkah ke Habsyah.

2. Hijrah kedua ialah hijrah Rasulullah dan Saidina Abu Bakr as-Siddiq RA dari Makkah ke Madinah.

3. Hijrah ketiga ialah hijrah pelbagai kabilah kepada Nabi Muhammad SAW untuk mempelajari hukum syarak, sebelum mengajar kepada kaum mereka.

4. Hijrah keempat iaitu hijrah bagi sesiapa yang memeluk Islam dalam kalangan penduduk Makkah kepada Nabi SAW.

5. Hijrah kelima ialah sesiapa yang berhijrah daripada segala larangan ALLAH.

Sirah Ibn Ishaq mencatatkan bahawa hijrah pertama para sahabat Nabi Muhammad SAW ke kerajaan Kristian Aksum di Habashah (Ethiopia dan Eritrea moden) ialah pada tahun ketujuh sebelum Hijrah Nabi (615 M).

Kerajaan ini dipimpin oleh Najashi yang bernama Ashama ibn Abjar; dan 11 orang lelaki serta empat orang wanita Muslim berada dalam kumpulan pertama ini.

Kumpulan hijrah kedua pula berlaku pada tahun keenam sebelum Hijrah Nabi (616 M) dan terdiri daripada 83 lelaki dan 18 wanita.

Juga dicatatkan bahawa beberapa orang sahabat seperti Sa’d ibn Abi Waqqas tidak kembali ke Makkah tetapi terus belayar ke Asia Timur untuk berdakwah.

Ini sekali gus mengemukakan hujah bahawa para sahabat Rasulullah SAW yang membawa Islam ke Timur Jauh sampai di Nusantara pada zaman Baginda.

Ini kerana pelayar Arab mestilah transit di utara pulau Sumatera atau Kedah Tua sebelum menyusur pantai semenanjung Melayu untuk sampai ke negara China.

Hijrah Rasulullah SAW dari Makkah ke Madinah pada tahun 622 Masihi telah mengubah bukan sahaja keadaan siasah di Jazirah Arabiyyah, tetapi juga seluruh dunia dan membezakan antara era Makkiyyah dengan era Madaniyyah.

Sewaktu perjalanan Hijrah yang amat sukar itu, seorang penunjuk jalan bukan Muslim bernama ‘Abdullah ‘Uraiqit yang diupah oleh Abu Bakr as-Siddiq RA telah memegang amanah dan menyimpan rahsia.

Ini merupakan sejenis ukhuwah insaniyyah antara dua pihak yang berlainan agama.

Hijrah Nabawiyyah telah menukar landskap sosiopolitik serta memberi makna yang baharu bagi ranah psikospiritual dalam Islam:

1. Islam menjadi agama yang kamil serta satu cara hayat; dan bukan hanya sebagai ritual ibadat.

2. Dari posisi kelemahan, umat Islam menjadi kuat dan menjadi sebuah kuasa dunia yang mempunyai kepimpinan pusat yang perkasa.

3. Kumpulan mukminin dan mukminat yang kecil menjadi sebuah negara Islam yang dihormati dan digeruni.

4. Dakwah yang digerakkan dari Madinah mencapai ke banyak daerah dan kuasa seperti Farsi, Mesir dan Empayar Bizantin (Rum Timur).

Profesor Datuk Dr Mohamed Hatta Shaharom ialah Pengerusi Yayasan Ikram Malaysia.

Artikel ini diterbitkan oleh Sinar Harian pada 9 Ogos 2021.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Yang jauh berpengaruh, yang dekat tak melekat?

Persekitaran pertama dan terdekat dengan anak adalah keluarga (الأسرة). Maka, membicarakan mengenai pengaruh persekitaran mengharuskan kita untuk memahami keluarga sebagai persekitaran terdekat dan terkuat.

Pada dasarnya, sebagai persekitaran terdekat maka keluarga besar (الأسرة) memberi pengaruh paling kuat kepada diri seseorang; sentiasa lurus di atas fitrah sehingga lurus imannya, bagus akhlaknya, bersih hatinya dan jernih fikirannya, atau sebaliknya iaitu menjadi tempat pertama yang memalingkan anak daripada fitrah.

Pada waktu yang sama kita perlu berfikir, merenungi jika mendapati bahawa persekitaran yang jauh lebih kuat pengaruhnya jika dibandingkan keluarga sebagai persekitaran yang terdekat.

Lalu apakah yang dimaksud dengan persekitaran (البيئة)?

Secara sederhana, persekitaran itu memiliki empat unsur yang merupakan satu kesatuan dalam memberikan pengaruh. Apakah unsur-unsur itu? Ia adalah tempat, manusia, pemikiran dan gagasan (afkar), dan ‘aadat (budaya atau perilaku tentang nilai yang diyakini).

Rumah yang baik saja tidak cukup jika kebaikan itu hanya mereka saksikan ada di rumah, tetapi tidak membekas pada diri mereka pengaruh yang terus-menerus pada ranah pemikiran.

Berbuat baik dapat menjadi kebiasaan tetapi tanpa landasan iktikad dan pemahaman, maka ia mudah luntur manakala bertemu dengan persekitaran lebih jauh, seperti tetangga kiri kanan atau teman bermain yang lebih jauh lagi, yang secara aktif menanamkan kesesatan (تَلْقِينُ الضَّلال) ataupun mendorong kepada kebatilan (تَرْوِيجُ الباطِلِ).

Ini tentu saja buruk. Tetapi mengapa boleh terjadi? Salah satunya disebabkan rumah sebagai persekitaran terdekat tidak memenuhi fungsi atau berperanan sebagai persekitaran yang baik (البيئة الصالحة) bagi terjaganya fitrah.

Boleh jadi bangunan rumahnya lapang, tetapi ia tidak benar-benar menjadi rumah (maskan) yang memberi ketenangan dan keteduhan, melainkan sekadar tempat untuk tinggal dan berteduh semata (makaan lil iqamah).

Pada waktu yang sama, kita dapat mengambil pelajaran bahawa persekitaran yang baik (البيئة الصالحة) dapat memberi pengaruh sangat kuat kepada bagusnya keluarga (أسباب صلاح الأسرة). Salah satu manfaat penting persekitaran yang baik adalah sebagai pengingat di kala lalai (تذكر عند الغفلة).

Jadi, sekadar bertetangga dengan orang-orang baik, tidak secara automatik tempat itu menjadi persekitaran yang baik yang mana pengaruhnya terhadap pemikiran dan keyakinan sangat memberi kesan kepada diri para penghuninya.

Mohammad Fauzil Adhim adalah penulis 28 buku kebanyakannya tentang rumah tangga dan kekeluargaan. Antara buku beliau yang popular ialah Ku Pinang Engkau Dengan Hamdalah, Saatnya Untuk Menikah dan Mencari Ketenangan di Tengah Kesibukan.


Hulurkan bantuan kepada mangsa gempa bumi wilayah Van, Turki

Bantuan itu diharap sekurang-kurangnya dapat meringankan penderitaan mereka yang terbabit secara langsung dengan tragedi tersebut dan mereka yang kehilangan orang tersayang.

Sekurang-kurangnya 200 penduduk dilaporkan terbunuh manakala lebih 1,000 orang cedera dalam peristiwa tersebut. Gegaran pertama yang diikuti gegaran susulan bermagnitud 5.6 kemudiannya menyebabkan banyak bangunan runtuh dan berlaku kemusnahan harta benda yang dahsyat. Peristiwa yang berlaku pada Ahad, 23 Oktober 2011, jam 1.41 tengah hari waktu tempatan itu telah menimbulkan suasana panik di seluruh wilayah Van dan bandar-bandar di sekitarnya.

Kejadian bencana alam seperti gempa bumi, banjir, kemarau dan sebagainya merupakan sunnatullah (tanda-tanda kebesaran Allah) yang sering menguji manusia. IKRAM berharap warga Turki yang terlibat bersabar atas musibah yang melanda sebagaimana maksud firman Allah dalam surah al-Baqarah ayat 155-156:

“Dan berikanlah berita gembira kepada orang-orang yang sabar; (iaitu) orang-orang yang apabila ditimpa musibah mereka mengucapkan, “Inna lillahi wa inna ialaihi raaji’uun.”

IKRAM berharap agar wilayah Van akan pulih seperti sedia kala. Kami mendoakan kesejahteraan dan keselamatan penduduk di wilayah tersebut dan semoga mereka dapat menjalani saat-saat sukar ini dengan tabah.

DR MOHD PARID SHEIKH AHMAD Presiden Pertubuhan IKRAM Malaysia (IKRAM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Peranan Tuhan dan vaksin Zionis

Makalah ini ditulis sebaik-baik sahaja pengisytiharan Perintah Kawalan Pergerakan (PKP) 3.0 disambung dua minggu lagi berkuat kuasa 15 Jun hingga 28 Jun 2021.

Hingga Khamis 10 Jun lalu, jumlah kes harian masih melebihi 5,000 sehari sementara purata kes baharu ialah 6,871. Ini merupakan antara kes baharu per juta populasi terburuk di dunia.

Pada sekitar 29 Mei 2021, berita di akhbar mengatakan bahawa sukses PKP 3.0 yang akan dimulakan berada sepenuhnya di tangan insan. Ini adalah satu kenyataan takabur. Manakah peranan Tuhan?

Kita yang mengimani Tuhan berasa seram setiap kali laungan perang terhadap virus SARS-CoV-2 dan Covid-19 penyakitnya dilaungkan tanpa memohon hidayah, rahmah dan syifa daripada Tuhan.

Seolah-olah insan boleh berjaya tanpa keizinan Tuhan. Daripada pekikan perang pertama “Kita Mesti Menang!” oleh para petugas barisan hadapan pada sekitar Mac-April 2020 hinggalah kini, banyak kali peranan dan nama Tuhan dilupakan.

Kerajaan Malaysia khususnya Kementerian Kesihatan Malaysia (KKM) wajib bekerjasama dengan bukan sahaja pihak swasta tetapi dengan kumpulan pakar perubatan-kesihatan di luar lingkungan pakar KKM. Cara lain yang telah terbukti berjaya di negara lain mestilah dipertimbang dan dilaksanakan.

Kita tidak boleh mengulangi cara yang sama dalam menangani krisis Covid-19 ini dan mengharapkan natijah yang lain. Sikap itu sama dengan ketidakmatangan, jika bukan ketidakwarasan di pihak mereka yang merancang.

Kita tidak mahu kerajaan yang angkuh dan tidak diberkati oleh ALLAH SWT. Seiringan dengan itu kita tidak juga mahu rakyat yang sombong yang tidak dirahmati oleh-Nya.

Kepada Allah Maha Mengetahui, Maha Melihat dan Penyembuh Agung kita memohon bantuan serta meletakkan harapan. Itulah usaha dan doa kita, dengan cara yang diajar oleh Nabi Muhammad SAW.

Kontroversi mengenai vaksin mungkin berterusan hingga ke zaman munculnya Imam Mahdi.

Adalah dipercayai oleh segelintir umat manusia dan sebahagian umat Islam bahawa virus pembawa Covid-19 berpunca daripada dua sebab utama.

Pertama, kumpulan makmal China pembiak virus ini telah kebocoron. Maka kini virus ini terus berterbangan dan bermaharajalela di seantero dunia.

Kedua, penciptaan virus dan penyakitnya adalah hasil perancangan Zionis, musuh kemanusiaan. Maka penggunaan vaksinnya juga adalah perancangan Zionis Yahudi untuk melemah dan memusnahkan umat manusia, dan melestarikan umat Yahudi. Ada juga yang mempercayai bahawa Amerika Syarikat berada di belakang tabir segala-galanya.

Jika vaksin Covid-19 ialah satu perancangan Zionis, mengapakah seluruh populasi Zionis Israel berbondong-bondong dan bergegas mengambil vaksinasi?

Mengapakah golongan antivaksin Yahudi ultra-ortodoks Haredim yang bermati-matian menentang vaksin akhirnya terpaksa pasrah dan menerima vaksinasi ciptaan antarabangsa yang terkenal daripada pemerintah Zionis Israel? Lantas kadar jangkitan Covid-19 dalam kalangan mereka terus berkurangan.

Dalam masa sama, ‘warga Israel’ berketurunan Arab dibiarkan lambat di belakang kerana umat Arab ini dikatakan perlu disantuni oleh puak Fatah yang bertanggungjawab di Tebing Barat.

Jika Covid-19 dan vaksinnya perancangan Zionis, paling bagus jika umat Arab divaksinasi dulu supaya mereka menjadi lemah dan akhirnya terhapus.

Pada sekitar jam 10 pagi 12 Jun 2021, menurut laman sesawang https://www.worldometers.info/coronavirus/, Israel berada di tangga 31 dalam rekod kes paling banyak Covid-19 di dunia.

Jumlah kumulatif kes baharu di Israel ialah 23 dan tiada kematian. Sementara itu, Malaysia yang berada di tangga 39, mempunyai jumlah kes baharunya sebanyak 6,849 dengan 84 kematian.

Profesor Datuk Dr Mohamed Hatta Shaharom
Pengerusi Yayasan Ikram Malaysia

Makalah ini diterbitkan di Sinar Harian pada 14 Jun 2021

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tarikh 1 Syawal: Rujuklah Sumber Rasmi

SHAH ALAM – Menteri Komunikasi dan Digital, Fahmi Fadzil mengingatkan umat Islam di negara ini agar merujuk kepada sumber rasmi termasuk saluran televisyen tempatan bagi pengumuman tarikh 1 Syawal dan sambutan Aidilfitri.

“Saya berharap masyarakat di negara ini tidak mudah percaya atau termakan dengan sebarang sebaran yang dibuat di media sosial mengenai tarikh itu.”

Menurutnya, pengumuman yang terpakai hanya yang diumum oleh Penyimpan Mohor Besar Raja-Raja.

“Jangan kita ambil tarikh dari Indonesia atau Emiriah Arab Bersatu dalam TikTok atau WhatsApp. Kita perlu rujuk saluran rasmi maklumat yang disampaikan itu,”

“Apa yang penting, rujuk yang rasmi, tak pasti, jangan kongsi, itu peringatan saya kepada semua.”

Beliau berkata demikian ketika berucap pada Majlis Anugerah Usahawan Gempak 2023 di Stadium Melawati.

Dalam pada itu, tarikh bagi melihat anak bulan Syawal bagi tahun ini ditetapkan pada petang Khamis, 20 April 2023 bersamaan 29 Ramadan 1444 Hijriah dan pengisytiharan tarikh Hari Raya Puasa akan diumumkan pada malam berkenaan.

Pejabat Penyimpan Mohor Besar Raja-Raja Malaysia dalam satu kenyataan memaklumkan, Majlis Raja-raja telah mempersetujui bahawa cara menetapkan tarikh Hari Raya Puasa adalah berdasarkan Rukyah dan Hisab.

“Penyimpan Mohor Besar Raja-raja akan mengisytiharkan pada malam itu juga tarikh Hari Raya Puasa yang ditetapkan melalui Radio dan Televisyen,” katanya pada Isnin.

Menurutnya, jawatankuasa-jawatankuasa yang berkenaan telah diperkenankan melihat anak bulan Syawal pada petang Khamis di 29 lokasi seluruh negara.